text:
Tíðindi/Greinar
22. juni 2017
Hetta er tíðin, tá fleiri flokkar kring landið hava verið á seturskúla.
Sjálv eri eg so heppin at hava verið á seturskúla í Mikladali við 3. flokki. Hesir túrar eru altíð gevandi, bæði fyri okkum vaksnu, men so sanniliga eisini fyri næmingarnar.
Vit eru saman á ein øðrvísi hátt. Hetta gevur okkum, sum eru um børnini, møguleika at síggja børnini í nýggjum umhvørvi og undir nýggjum treytum. Hetta gevur okkum eina betri heildarmynd av børnunum, og kann so avgjørt styrkja okkara samstarv frameftir.
Seturskúli hevur seinastu árini verið skerdur, so tað er ikki eins lætt hjá leiðslum at loyva lærarum á seturskúla. Tímarnir eru skerdir, og tí hava nógvir skúlar lagt fast, hvørjir flokkar/árgangir fara á seturskúla. Hetta hevur altíð verið ymiskt frá skúla til skúla.
Ímeðan SSP og AKT-toymini ráðleggja okkum og foreldrum um at skapa felags upplivingar og fyrireika ymisk tiltøk fyri at styrkja samanhald og trivnað, og fyri at minka um happing, velur MMR at skerja tímatalið til seturskúlar. Kanningar vísa, at vit tíanverri ikki liggja aftanfyri, tá tað kemur til happing og annan mistrivnað.
Fyri mær at síggja er onki ivamál um, hvørt vit skulu hava tíð til seturskúlarnar, og sjálvandi skal hetta eisini skrásetast í virksemisætlanini. Vit, sum arbeiða í fólkaskúlanum, vita, hvussu stórt gagn seturskúlin er fyri menning og trivnað. Tí hava vit lyndi til at fara á seturskúla, hóast hetta ikki er skrásett. Vit vita, at hetta gagnar okkara arbeiði og at næmingarnir hava ómetaliga stóra gleði av hesum.
Fyri meg er tað heilt burturvið, at man hevur stórar skeiðsdagar fyri allar lærarar í fólkaskúlanum um happing, samstundis sum man minkar um tey tiltøkini, sum veruliga bøta um á sama øki. Trøini vaksa ikki inn í himmalin, og tað ger pengapungurin á MMR heldur ikki. Tímaliga tekur seturskúli ikki nógv pláss í virksemisætlanini. Fyrsti dagur gevur 14 tímar, eftirfylgjandi dagar geva 10 tímar. Tá so tímar, vit annars skuldu undirvíst, verða skrásettir sum avlýst tíð, er ikki nógv eftir. Tí loyvi eg mær at ivast í, um MMR veit, hvussu stóran skaða hetta ger, í mun til ta sparing MMR fremur.
Tíanverri veit eg ikki um nakra kanning av hesum, men eg upplivi tað, sum at teir flokkar í ofta eru saman á seturskúla, hava eitt munandi betri samanhald, og trivnaðurin hjá næmingunum er góður. Vónandi fer MMR at síggja, hvussu týdningarmikil hesin parturin av okkara arbeiði er.


c: text/html

text:
Bronsu í altjóða judokapping í Reykjavík
Í dag hava 4 føroyskir judoíðkarar luttikið í Reykjavík International Games. Hetta er ein altjóða kapping, ið veksur ár eftir ár. Í ár vóru 9 lond við í kappingini: Ísland, Føroyar, Danmar, Noreg, Finnland, Póland, Bretland, Frakland og Kekkia.
Dánjal á Krákusteini og Bárður Hentze Lenvig, báðir úr Havnar Judofelag, kappaðust hjá monnum undir 66 kg.
Dánjal bardist ein sera javnan dyst. Báðir fingu shido tíðliga í dystinum, men sum dysturin leið, var Dánjal meira við undirlutan, og at enda kastaði íslendingurin Dánjal til eitt Wasa-ari, og beint eftir kom íslendingurin í eitt halditak, so Dánjal klappaði og harvið hevði íslendingurin vunnið dystin. Beint eftir vísti tað seg at Dánjal hevði verið so óheppin, at høvdið tók, so hann fekk ein lítlan heilaskjálvta. Stevnulæknin hugdi upp á hann, og hann metti ikki, at Dánjal skuldi halda fram í kappingini, tí vandi var fyri, at hann kundi fáa størri skaða, so vit tóku avgerð um, at hann helt ikki fram at kappast.
Bárður kom í fyrsta dystinum móti einum íslendingi. Hetta var ein javnur dystur, men sum dysturin leið fekk Bárður meira og meira tak á íslendininum. Ongin avgerð kom tó í vanligu leiktíðini, so farið var til Golden Score. Tá eydnaðist Bárði so at kasta íslendingin til Wasa-Ari, og harvið hevði hann vunnið dystin.
Í næsta dystinum kom Bárður móti einum frá Kekkia. Kekkin var skjótari og tekniskt betri fyri, so eftir eina løtu eydnaðist honum at kasta Bárð til Ippon, og harvið hevði Bárður tapt hendian dystin.
Hóast hetta seinna tapið eydnaðist Bárði at koma í bronsufinaluna, har hann tíverri tapti javna dystin, so hann endaði a 5. plássi.
Petur Sigurð Johannesen úr Havnar Judofelag kappaðist hjá monnum undir 100 kg.
Í fyrsta dystinum møtti hann einum pólendingi, ið hevur búsett seg í Íslandi. Hetta bleiv ein sera stuttur dystur, har Petur Sigurð varð kastaður eftitr lítlari løtu.
Næsti dysturin hjá Petur Sigurð var móti einum amerikumanni, ið eisini er búsettur í Íslandi. Hetta bleiv eisini ein stuttur dystur, men hesa ferð var tað Petur Sigurð, ið var omaná og vann dystin læt
Harvið var Petur Sigurð komin í bronsufinaluna, har møtti Emil Emilson úr Íslandi. Petur Sigurð kappaðist við hann eisni í hesi kappingini í fjør, har Petur Sigurð vann, men hesa ferð hevði Emil ment seg sera nógv, so Petur Sigurð bleiv kastaður og tapti dystin, so eisini hann endaði á 5. plássi.
Silja Johannesen úr Sunda Judofelag kappaðist hjá kvinnum undir 70 kg.
Í fyrsta dystinum møtti Silja einum íslendingi. Hóast Silja stóð seg væl í hesum dystinum, so megnaði íslendska at kasta hana til Ippon, og harvið hevði Silja tapt fyrsta dystin.
Í næsta dystinum møtti Silja aftur einari íslendskari. Hóast hesin dysturin eisini var javnur, so fekk Silja skjótt fyrimun, og hon fekk kasta íslendsku til Wasa-ari, áðrenn hendan íslendska megnaði at javna við eisini at kasta Silju til Wasa-Ari. Men Silja hevði stýr á dystinum, og løtu seinni fekk hon kasta sítt seinna kast til Wasa-Ari, og harvið hevði hon vunnið hendan dystin.
Harvið var Silja eisini í bronsufinaluni, har hon aftur møtti einari íslendskari. Eisini hetta var ein javnur dystur, men so við og við megnaði Silja at kasta íslendsku kvinnuna tvær ferðir til Wasa-Ari, og harvið hevði Silja vunnið dystin og bronsuheiðursmerki til Føroyar.
Silja luttók eisini í hesari kappingini í fjør, og fleiri av íslendsku fyrireikarunum høvdu á orði, hvussu nógv hon hevði forbetra seg hetta árið, so tað er eisini eitt herðaklapp til hennara.
Umframt teir 4 leikararnar, so høvdu Føroyar eisini ein dómara við til kappingina. Tað var Andrias Sumberg úr Sunda Judofelag, sum hevur B-licens frá danska judosambandinum, og hann stóð seg sera væl í dømingini.

robotstxt: allowed

filter: keep


text:
Skeiva Pakkhús letur upp í næstum. Í hesum, helst einum av heimsins serstaku bygningum, verður matstova, kaffistova og cocktail barr í niðastu hædd.
Við útsýni til Lágu Kai, Vágsbotn og Tinganes, fara gestirnir at kunna njóta mat og mentan í einum. Skeiva Pakkhús bjóðar ótilgjørt, søguligt umhvørvi og eina botn erliga matarskrá.
Har ídnaður og vinnuligur meldur vóru fyrr, verða nú kyrrindir og matnáðir.
Til at tæna komandi gestum, søkja vit tænastusinnaðar eldsálir.
Hevur tú royndir, førleikar ella bara ein brennandi hug til at verða partur av nøkrum, ið er størri enn tú, eigur tú at umhugsa at søkja.
Fyrispurningar verða svaraðir av Bjarna Joensen á 22 42 77 og umsóknir við viðkomandi fylgiskjølum kunnu sendast til info@skeivapakkhus.fo, sum skjótast tó í seinasta lagið 20. apríl.


text:
Á triðja og seinasta temakvøldinum um pedofili, ið Bituff skipaði fyri í Skótahúsinum við Løkin í Runavík tann 30.jan, tosaði Gvøðbjørg West frá KRIS um hvussu lívið kann vera eftir kynsligan ágang?
Hetta kvøldið tosaði eisini Turið Horn um, hvat tað ger við familjuna og um hvønn tørv ein hevur ,sum familja, eftir avdúking av kynsligari misnýtslu.
Sunrid Traðará frá løgregluni, segði eisini frá hvussu løgreglan arbeiðir við sakum um kynsligan ágang móti børnum.
Evnið hesaferð var : Vit mugu tora at tosa um viðgerðina, prosessina og tey avvarandi
Les meira um Bituff: Her


text:
Tel. +298 239690
SÓMI 860, væl útgjørdur, mál 646
Prísuppskot kr. 500.000,00 | Útróðrarbátur
Upplýsingar um bátin
Báturin er væl umsitin og útgjørdur. Roynist væl í sjónum, og er góður snellubátur.
Skjóttgangandi og væl útgjørdur við fiskireiðskapi og nautiskum tólum.
Hóast báturin er frá 1985, er nýgerð og umfatandi umbygging farin fram.
Vælkomin at geva boð. Smálutirnir í lýsingini tykjast rættir, men full vissa kann ikki veitast fyri teimum.
Prísuppskot
kr. 500.000,00
Størsta longd (LOA)
8,70 m
Størsta breidd (B)
2,52 m
Bátasmiður
Plast, Hafnarfirði, Ísland
Framtøkumegi (KW/HK)
265 HK
Hentleikar, sum báturin hevur
Lugar
Annað:
Hiti: oljufýr, umframt hitablásari
Motorur
Slag av motori:
Volvo Penta
Onnur viðurskiftir
Hevur hesin bátur tín áhuga?
Gev eitt boð
Fyri at geva eitt boð, skalt tú útfylla eitt oyðublað, og senda tað aftur til okkum. Heinta oyðublaðið niðanfyri.
Heinta
Ókeypis ráðgeving
Vit ráðgeva og vegleiða í sambandi við sølu av fastogn, og hjálpa til, at virðismeta ognina.
Tá heitt verður á okkum hjálpa vit fegin, og tað kostar einki at tosa við okkum.
Lánroknari í samstarvi við Norðoya Sparikassa
Roknari mentur av Beak sp/f í samstarvi við Norðoya Sparikassa
Úrslit
kr. -,-*
At gjalda um mðn.
Norðoya Sparikassi tel. 475 000
*Útrokningin er einans vegleiðandi og gevur tær eina ábending um, hvat mánaðarliga gjaldið verður. Eitt nú er hædd ikki tikin fyri avgreiðslugjaldi, stovningarprovisión, tinglýsing og øðrum kostnaðum.
Vís áhuga
Fyll út oyðublaðið, fyri at fáa meiri kunning og tilfar um ognina.
Hava tygum fleiri spurningar, ert tú vælkomin at ringja til Meklaran á tlf. +298 239690


text:
The Rolling Stones
The Rolling Stones er ein enskur tónleikabólkur úr London, sum fór undir virksemi sítt fyrst í 60'unum. Kjarnin í bólkinum hevur síðan fyrstan tíð verið barndómsvinirnir Mick Jagger og Keith Richard, hóast høvuðsmaðurin fyrstu árini var Brian Jones (deyður í 1969). Upprunaliga høvdu flestu limirnir eina fortíð í bluesbólkinum hjá Alexis Korner, men skjótt var, at teir stóðu á egnum beinum og gjørdist sera vælumtóktir í klubbunum í enska høvuðsstaðnum. Tá ið Andrew Loog Oldham gjørdist managari hjá teimum syrgdi hann fyri at fáa teimum plátusáttmála. The Rolling Stones fingu sáttmála við plátufelagið Decca Records, sum á sinni avvístu The Beatles. George Harrison hevði víst produsaranum hjá Decca, sum á sinni vísti Beatlunum frá sær á London bólkin. Fyrsta singulplátan hjá Stones, sum kom á hittlistan var I Wanna Be Your Man, ið Lennon og McCartney høvdu skrivað.
Pláturnar hjá Rolling Stones[rætta | rætta wikitekst]
Studio plátur[rætta | rætta wikitekst]
- 1964: The Rolling Stones
- 1965: The Rolling Stones No 2
- 1965: Out Of Our Heads
- 1966: Aftermath
- 1967: Between The Buttons
- 1967: Their Satanic Majesties Request
- 1968: Beggar's Banquet
- 1969: Let It Bleed
- 1971: Sticky Fingers
- 1972: Exile On Main St
- 1973: Goats Head Soup
- 1974: It's Only Rock 'N' Roll
- 1976: Black And Blue
- 1978: Some Girls
- 1980: Emotional Rescue
- 1981: Tattoo You
- 1983: Undercover
- 1986: Dirty Work
- 1989: Steel Wheels
- 1994: Voodoo Lounge
- 1997: Bridges To Babylon
- 2005: A Bigger Bang


text:
Isaac Bashevis Singer
Isaac Bashevis Singer (21. november 1902 – 24. juli 1991) var amerikanskur rithøvundur, føddur í Pólland og ein av leiðandi rithøvundunum innan jiddiskan skaldskap.
Familjan búði í Warszawa, men mátti flyta til heimbygdina hjá mammuni í 1917 orsakað av tí, ið fór fram undir fyrra veraldarbardaga.
Í 1923 flutti Singer aftur til Warszawa og fór at arbeiða á einum bókmentaligum tíðarriti har.
Í 1935 fór hann til USA fyri at sleppa undan vaksandi fasismuni í Pólland.
Singer gav út einar 18 skaldsøgur, 14 barnabøkur, ritroyndir og greinar, men er serliga kendur sum stuttsøguhøvundur.


text:
Studningur í Føroyum verður ikki útgoldin sum A-inntøka, og er tí ikki við í útrokningargrundarlagnum.
Fyri at fáa barsilspening er tí neyðugt at hava havt aðra inntøku enn studningin seinastu 12 mánaðirnar áðrenn farloyvið. Tú hevur rætt til at ganga í skúla, og móttaka studning, samstundis sum tú móttekur barsilspening.
Lesandi hava rætt til Barnsburðarfarloyvisstudning
frá Studni.
Í norðurlondum verður studningur útgoldin sum A-inntøka. Um tú flytur til Føroya og nýtir studningin í útrokningargrundarlagnum, kanst tú ikki halda á fram við at fáa hendan studning. Í hesum føri er studningurin at sammeta við A-inntøku. Les meiri um hetta undir Flyting í bjálkanum Mammur ella Pápar.
Lesandi búsitandi í føroyum, ið fáa studning úr øðrum norðulondum, hava ikki rætt til barsilspening av hesi upphædd. Lestarstuðul er ikki skattskyldug inntøka tá ein býr í Føroyum.


text:
15.05.2018 (11:26)
SKRIVSTOVULÆRLINGUR TIL ATLANTIC AIRWAYS
Kundi tú hugsað tær at verið partur av einum stórum, altjóða og spennandi arbeiðsplássi í áhaldandi
menning, har tænasta í heimsflokki er ein lyklaboðskapur?
So er tað kanska tær vit leita eftir!
Tú fert at arbeiða í Sølu- og Kundatænastu okkara, har tú fyrst og fremst verður upplærd/ ur innan
sølu, tænastu og fyrisiting.
UM TEG
- Tú hevur áhuga og møguligar royndir innan tænastu og umsiting
- Tær dámar at arbeiða við fólki, kundatænastu og ferðavinnu
- Tú ert ágrýtin og arbeiðssom/samur og trívist í einum umhvørvi við skiftandi arbeiðstíðum, har tað ofta er nógv at gera
- Tú er stinn/ur í føroyskum, norðurlendskum og enskum í talu og skrift og hevur góðar telduførleikar
VIT BJÓÐA
- Eitt spennandi og dynamiskt lærupláss
- Fjølbroyttar og áhugaverdar uppgávur
- Eina útbúgving, ið gevur tær góðar møguleikar at mennast bæði fakliga og persónliga
Lærutíðin byrjar eftir nærri avtalu, og setanin er lønt sambært galdandi sáttmála við S&K. Um tú hevur FHS-prógv er lærutíðin trý ár – við HH- prógvi er lærutíðin tvey ár.
Arbeiðsstaðurin er á Sølu- og Kundatænastu hjá Atlantic Airways á Vága Floghavn.
Nærri upplýsingar um starvið fært tú, við at venda tær til Heidi Askham á tlf. 214900 ella á heidia(at)atlantic.fo
UMSÓKN
Skrivlig umsókn við mynd, avritum av prógvum, lívsrensli (cv) vm. skal sendast við telduposti til
Umsóknarfreistin er mánadagin 28. mai 2018.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her
hava deilt hesa grein.


text:
Myndir: 07 Vestur fyrireikar seg til EFFO-deildina
Myndir03-01-2017 - 20:15 - Jóanis Albert Nielsen
07 Vestur hevði í kvøld sína fystu venjing úti í sambandi við fyrireikingarnar til nýggja kappingarárið, har liðið skal royna seg í EFFO-deildini. Ein hópur uppá 26 mans vóru til venjing, og allir teir nýggju útlendsku leikarnir vandu eisini við, Ken Fagerberg kom til landið fyrst í desembur. Thiago Borges Pinto kom til Føroyar í gjár, og Petter Bjørlund lendi í Vágum seinnapartin.
Sonni Ragnar Nattestad vandi eisini við, hann fyrireikar seg til at fara til Norra at spæla við Molde.
Leikarnir hjá felagsliðnum í Vágum hava vant styrkivenjing í tveir mánaðir í venjingamiðstøðini VEN í Miðvági.
Vit tóku nakrar myndir av venjingini á Valloyrini í Sandavági í kvøld.


text:
Útvarp Føroya
Útvarp Føroya (ÚF) var almenna útvarpið í Føroyum og eitur nú Kringvarp Føroya.
Søgan[rætta | rætta wikitekst]
Útvarp Føroya varð stovnað í 1957 og fór undir regluligar sendingar 6. februar 1957. Løgtingið hevði í 1956 samtykt at seta á stovn eitt alment útvarp í Føroyum. Fyrsti útvarpsstjórin var Axel Tórgarð, ið seinni gjørdist prestur, fyrsta programmfólkið var Hjørdis Thomsen úr Nólsoy. Elias Johansen, Lias í Rættará, sum fyrr hevði verið blaðstjóri, var eisini eitt av fyrstu starvsfólkunum í útvarpinum, í fyrstani keypti útvarpið tíðindi frá honum fyri ávíst krónutal, men seinni varð hann settur í fast starv. Eftir Axel Tórgarð, í 1960, tók Niels Juel Arge við sum útvarpsstjóri, og hann leiddi stovnin, til hann legði frá sær fyri aldur í 1990. Niels Juel byrjaði í føstum starvi sum upplesari í útvarpinum longu í mai 1957.
Sent varð ein hálvan tíma á miðdegi og millum hálvan og heilan tíma um kvøldið. Høvuðsinnihaldið vóru tíðindi, veðurtíðindi og nakrar talu- og tónleikasendingar.[1]
Útvarpið menti seg gjøgnum øll trýssini, stundum við stórum framleiðslum av útvarpsleikum, beinleiðis sendingum, týðing av heimsbókmentum o.s.fr.
Útvarp Føroya hevði ikki nokk av pengum til at mennast nóg nógv, og tí var farið undir at fáa fleiri inntøkur til vega, hetta gjørdist við eydnuspælinum V4. Tað varð sambært løgtingslóg sett í verk í november 1969. V4 vísti seg at gerast ein rimmar inntøkukelda hjá útvarpinum. Samstundis fekk útvarpið sína størstu viðgongd nakrantíð við undirhaldssendingunum, sum folk bara nevndu V4. Ferðast varð kring landið, og sent varð av bygd og úr bý í eini 10 ár.
Fyrstu árini varð sent av Bryggjubakka í hølum, sum útvarpið upprunaliga leigaði frá Telefonverkinum, og keypti fyrst í sjeytiárunum. Farið varð undir byggingina av nýggjum útvarpshúsi á heysti 1978, og 2. juli 1981 varð flutt inn í tann eystara partin av húsinum, sum hevur tríggjar útvarpsstovur og skrivstovu- og redaksjónsrúm.
Á sjálvum 25 ára degnum, tann 6. februar 1982, varð alt húsið tikið í brúk. Nú vóru eisini forhøllin, útvarpshøllin og leikhøllin klárar. Útvarpið hevði nú einar 2200 fermetrar av gólvi at húsast á, og bara útvarpshøllin einsamøll hevði líka stóra gólvvídd, sum tey gomlu hølini á Bryggjubakka tilsamans.
Útvarp Føroya var síni fyrstu mongu ár einasti luftborni miðil í landinum. Kapping var frá norskum, donskum og íslendskum útvarpi. Í henni stóð Útvarp Føroya seg væl.
Umleið 1980 fekk ÚF eisini kapping frá sjónvarpi í Føroyum. Sendingarnar hjá fyrst Sjónvarpsfelagnum í Havn og síðani Sjónvarpi Føroya tóku í fyrstani nógvar lurtarar ein part av degnum, men sum frá leið stóð útvarpið seg eisini væl í hesi kapping og menti seg.
Í nítiárunum kom fyrst kapping frá fylgisveinasjónvarpi og síðani øðrum føroyskum útvarpsrásum. Umstøðurnar hjá Útvarpi Føroya broyttust, og kappingin um lurtararnar harðnaði enn meir.
Útvarpið fór undir sínar sendingar við einum lítlum 5 kW-sendara frá Marconi, sum kom úr Suðurafrika, hagar hann varð sendur miðskeiðis í fimtiárunum. Hann varð tó ongantíð uppsettur har og kom síðani til Føroya, har hann varð settur upp uppi á Varða í Havn.
Hesin sendari var leingi álitið hjá Útvarpi Føroya at bera boð til Føroya folk, men hann hevði sínar veikleikar og onkuntíð kavaði hann inni, so hann fekk ikki sent. Hjálpt varð um hetta um tíggjuáraskifti 1969-1970, tá tríggir FM-sendarar vórðu settir upp á Húsareyni, á Brúnaskarði og á Hestinum.
Hesir sendarar sendu ikki so langt sum millumbylgjan, men ljóðgóðskan var munandi betri, og gjøgnum hesar sendarar hoyrdu eitt nú hetlendingar sínar fyrstu sendingar í stereo. Útvarp Føroya varð seinni í sjeytiárunum fyrsta útvarpsstøð, sum rakk um alt landið við stereo.
Øll áttiárini varð arbeitt fyri nýggjum og sterkum millumbylgjusendara at røkka sjófólkið, sum hevði sítt arbeiðspláss víða um Norðuratlantshav. Hetta fekst loksins í lag, og avrátt varð at byggja ein 200 kW-sendara í Akrabyrgi. Hann sendi í 18 ár, til hann í 2008 varð skiftur út við tveir nýggjar sendarar, ein á 100 kW og ein á 50 kW.
1. januar 2005 vórðu Útvarp Føroya og Sjónvarp Føroya løgd saman í ein stovn, Kringvarp Føroya. Stjórin í Kringvarpinum eitur Dia Midjord, hann tók við starvinum 1. august 2012 eftir at Annika Mittún Jacobsen legði frá sær.[2]


text:
Finnur Fríði kemur á Fuglafjørð við 1.400 tonsum av sild
vinna11-10-2017 - 11:20 - Jóanis Nielsen
Finnur Fríði siglir inn við 1.400 tonsum av sild, sum teir skulu landa til Pelagos í Fuglafirði, teir verða á Fuglafirði í nátt.
Finnur Fríði byrjaði at fiska norðast í føroyskum sjógvi, sildin gekk norðureftir, so teir fylgdu sildini norður um føroyska markið, teir komu norður á 65,4N.
Vit á JN.fo tosaðu umborð fyri løtu síðan, teir søgdu, at tað er góð sild skipini fáa, støddin liggur millum 380 og 390 gramm og sildin er í góðum standi.
Tað er sjask-veður á leiðini norðanfyri og sagt verður frá meira vindi, so tað gongur ikki so skjótt suðureftir, sambært veðurforsøgnini, so skal vindurin vaksa har norðuri, men minkar tá ið teir koma longur suður, ættin er útsynningurvestan.


text:
Róðrarfelagið Knørrur selur seksmannafarið Gamla Jarnbard. Talan er um tann upprunaliga Jarnbardin, hin so kenda vinnaran í føroyskum kvinnuróðri. Báturin er góður, men felagið hevur ikki pláss fyri honum longur. Tí verður hann seldur.
Prísuppskot: 15.000 kr.
Til ber at bjóða og hoyra meira við at skriva til Róðrarfelagið Knørr á rk@rk.fo ella ringja 792736. Hægstbjóðandi fær bátin.
Hanus Jensen smíðaði bátin í 1990. Hann er tryggur og sera væl egnaður til frítíðarítriv hjá einstaklingum og felagsskapum.
Upplýsingar
Byggiár: 1990
Bátasmiður: Hanus Jensen
Stødd: 6,70 metrar
Vekt: Umleið 250 kg.
Standur: Nakað av sliti, men annars góður
Nýprísur fyri líknandi bát: 95.000 kr.
Boð og fyrispurningar: Ring 792736 ella skriva til rk@rk.fo.
Myndir


text:
Dan Djurhuus
Dan Djurhuus (føddur 15. august 1978 í Vági) er føroyskur fótbóltsleikari. Dan er ein av teimum mest royndu leikarunum hjá FC Suðuroy. Barna- og ungdómsárini spældi hann við VB, í vaksnamanna árunum hevur hann spælt fyri barndómsfelagið VB, sum legði saman við Sumba í 2005 og fekk navnið VB/Sumba. Felagið skiftið navn til FC Suðuroy í 2010. Eitt tíðarskeið í 1996 spældi Dan við B36. Dan spælir sum miðvallaleikari, men hann hevur tó eisini onkuntíð spælt sum verjuleikari og áleypari.
Innihaldsyvirlit
Høvuðsmálskjútti hjá VB/Sumba í 2007[rætta | rætta wikitekst]
Dan Djurhuus skoraði 5 mál fyri VB/Sumba í 2007. Hann var toppskorari fyri besta liðið hjá VB/Sumba tað árið.
Millum 10 teir bestu av málskjúttunum hjá FC Suðuroy, VB/Sumba og VB[rætta | rætta wikitekst]
22. august 2010 skrivaði Suðuroyarportalurin um Jón Krosslá Poulsen, sum tá júst hevði skorað sítt mál nummar 56 fyri FC Suðuroy (og VB/Sumba og VB), og harvið gjørdist tann mest skorandi leikarin. Í tí sambandi varð eisini nevnt, at Dan Djurhuus hevur skorað 40 mál fyri besta liðið hjá FC Suðuroy, VB/Sumba og VB og er nummar 6 næst eftir Pól Thorsteinsson, sum hevur skorað 51 mál.[1] Í dystinum móti B71, sum varð spældur á Sandi 26. september 2010 skoraði Dan Djurhuus eitt av tveimum málum, tað var sostatt hansara mál nummar 41 fyri felagið (íroknað VB og VB/Sumba).
Keldur[rætta | rætta wikitekst]
- Football.fo, máltindurin 2007.
- FaroeSoccer.com
- Soccerandequipment.com
Útvortis ávísingar[rætta | rætta wikitekst]
- FCSuduroy.com.
- Zerozerofootball.com
- YouTube.com, samrøða við Dan Djurhuus.


text:
Nú leygardagin - 15. september - bjóðar MFS øllum í júst eru farin undir lesnað, og øllum í hava áhuga, til "intro-dag" í Føroyahúsinum, í Keypmannahavn. Á "intro-degnum" royna vit at svara øllum teimum spurningum, og ivamálum, ið tey flestu nýggju lesandi renna seg. T.d. SU, skatt, Føroya-frádrátt, bústað, o.a.
Skráin:
16.00 Vælkomin -Drekkamuður -Upplegg og praktisk viðurskifti 18.00 Felags matur (MFS bjóðar!) 20.00 Pub-quiz við umgangi til vinnandi borðið 20.30 Happy hour 23.00 Tiltakið endar. Tey ið vilja halda áfram, fylgjast oman á Skarv, at hugna sær restina av náttini.
TILTAKIÐ ER ÓKEYPIS! EINGIN TILMELDING NEYÐUG!
Frá kl. 20.00 eru ØLL vælkomin til pub-quiz í Føroyahúsinum!


text:
Stuðul uttanlands
Danska SU-skipanin veitir stuðul til føroysk lesandi
Føroyingar eru danskir ríkisborgarar og koma tí vanliga undir donsku SU-skipanirnar, tá vit lesa uttanlands – bæði í Danmark og øðrum londum. Í § 6 stk. 4 í lógini um lestrarstuðul stendur:
”Í tíðarskeiðum, tá umsøkjari hevur rætt til samsvarandi stuðul frá Statens Uddannelsesstøtte ella øðrum lestrarstuðulsskipanum, fæst ikki stuðul frá Studna.”
Hetta merkir, at ein føroyingur fyrst skal troyta tey rættindi, hon ella hann hava hjá SU, áðrenn stuðul kann fáast frá Studna. Tað er tó so, at Studni hevur nakrar serligar skipanir fyri føroyingar uttanlands.
Stuðulin frá SU er skattskyldugur og inntøkan ávirkar stuðulin um inntøkan er ov høg.
Víst verður til www.su.dk viðvíkjandi stuðli frá SU.


text:
Hon er fødd í Havn í 1941. Tólv ára gomul flutti hon til Danmarkar og fór at ganga í skúla har, tók studentsprógv og lærdi síðan til sjúkrasystur og seinni til læknaskrivara. Í 1967 flutti hon heim aftur til Føroya at búgva, og her hevur hon starvast sum læknaskrivari, stundum verið heimastarvandi húsmóðir, tíðarskeiðið 1977-79 gekk hon á Fróðskaparsetrinum og las norðurlendskt, serliga føroyskt mál og føroyskar bókmentir.
Alt frá tí hon var hálvvaksin, hevur hon sett saman yrkingar, og 22 ára gomul gav hon í 1963 út fyrsta savn sítt »Lýtt lot«, og í 1971 kom annað savnið »Morgun í mars«.
Ein táttur í skaldskapi Guðriðar, ið serliga kemur til sjóndar í fyrra savninum, er longsilin eftir føðilandinum.
»Heimlandsins aldubrot við
heystvindi
berast mær í hesum fremmanda landi -«
(Náttargrátur) brot.
Annar tátturin er tokkin til náttúruna og gleðin um lívið, og ein triði táttur er inniligleikin í kærleiksyrkingunum.
Guðrið er higartil einasta kvinna, ið givið hevur út yrkingasavn í Føroyum, og kvinnuligt lyndi dylur seg ikki, eitt nú í hesi poetisku sjálvsmyndini:
»Tú
ert vindurin
sum blæsur
vatnið
sum rennur í áum
glampandi Sirius
mánin.
Tú nørist í havgosi
millum nátt og dag«.
Taka vit frá nakrar heilt fáar yrkingar, sum eru stigjavnar og bera upp á rím, so heldur Guðrið seg til fría, órímaða yrkingasniðið, ið hevur tann fyrimun, sum ummælari hevur víst á, at innihald og persónlig skaldslig kensla her fær fyrsta rætt fram um tað formliga væl snøggaða. Guðrið er eisini ein hin fyrsti føroyski yrkjari, sum roynir seg við stuttyrking eftir *Haiku-fyrimynd:
»Morgun
í mars
Hjartað eitt
tjaldur
Flýgur til
tín«.
Kanna vit seinna savnið, síggja vit, at stívur fjórðingur eru danskar yrkingar, og her nerta vit við ein aðalspurning, ið hon man hava kent ikki sørt forðandi, og sum man hava gjørt sítt til, at Guðrið hevur verið tigandi so leingi.
Í viðtali hevur hon sagt, at henni fellur lættari at yrkja á donskum, men samstundis heldur hon, at føroyingur eigur at skriva á føroyskum.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.
Um somu tíð sum samfelagsmedvitna yrkingin verður knæsett, kemur undan kavi nýggjur náttúruskaldskapur, fyndugur og óheftur av gomlum yrkingasniði. Fremstu umboðini her eru Guðrið Helmsdal Poulsen, seinni Nielsen, ið gevur út fyrsta savn sítt »Lýtt lot«, 1963, og Steinbjørn B. Jacobsen, ið letur sítt fyrsta savn »Heimkoma« úr hondum í 1966. Seinast í hesum tíggjuáraskeiðinum geva tveir blaðungir yrkjarar út fyrsta savn sítt: Alexandur Kristiansen »Nón« í 1968 og Heðin M. Klein »Væmingar og vaggandi gjálv« 1969.


text:
Umsókn um byggiloyvi
Í sambandi við umsókn um byggiloyvi til sethús í Eysturkommunu verður kravt, at byggingin skal lúka treytirnar í “Føroysku byggningsreglugerðini 2017”, (BK17) og “Almenna byggisamtyktin fyri Eysturkommunu”.
Bygging skal ikki fara í gongd uttan skrivligt loyvi frá byggimyndugleikanum.
Umsóknin skal vera dagfest og undirskrivað av eigara.
Verða broytingar gjørdar eftir at byggiloyvið er útskrivað, skal umsøkjarin boða kommunala byggimyndileikanum frá hesum.
Umsóknin skal týðiliga lýsa arbeiðið, sum skal gerast, og hjálagdar skulu vera allar tekningar og upplýsingar, sum hava týdning fyri byggingina.
Tekningar skulu vera mátfastar og tilskilaðar við støddarlutfalli soleiðis, at byggimyndugleikin lættliga kann meta um vídd og stødd á ætlaðu byggingini.
Kommunan krevur í minsta lagi hetta tilfarið, saman við umsóknini:
Sethús
- Umsókn við frágreiðing
- Tekningar (sí “TEKNINGAR”)
- Útrokningar samb. BK17 ella byggisamtykt (sí “ORKUKARMUR”, “BYGGI- OG NÝTSLUSTIG”. Statiskar útrokningar kunnu krevjast.)
- Lýsing av brunavirðurskiftum samb. BK17 (sí eisini “BRUNAVIÐURSKIFTI”)
Óupphitaðir bygningar s.s. Bilhús, bilskýli, úthús, skúrar, hjallar, garðsstova
- Umsókn við frágreiðing
- Tekningar (sí “TEKNINGAR”)
- Lýsing av brunavirðurskiftum samb. BK17 (sí eisini“BRUNAVIÐURSKIFTI”)
Størri bygningar
- Umsókn við frágreiðing
- Tekningar (sí “TEKNINGAR”)
- Útrokningar samb. BK17 ella byggisamtykt (sí eisini “ORKUKARMUR”, “BYGGI- OG NÝTSLUSTIG”)
- Lýsing av brunavirðurskiftum samb. BK17 (sí eisini “BRUNAVIÐURSKIFTI”)
- Lýsing av inniumhvørvinum samb. BK17: ljós, ljóð luftgóðska v.m.
Umbygging, viðlikahald og útskifting
- Umsókn
- Frágreiðing um hvat arbeiðið umfatar
- Tekningar (sí “TEKNINGAR”)
- Útrokningar samb. BK17 ella byggisamtykt (Lønsemisútrokningar, U-virðir og linjumissur. (Statiskar útrokningar kunnu krevjast.)
- Lýsing av brunavirðurskiftum samb. BK17 (sí eisini “BRUNAVIÐURSKIFTI”)
Broytt nýtsla og afturatbygging
- Umsókn
- Frágreiðing um hvat arbeiðið umfatar
- Tekningar (sí “TEKNINGAR”)
- Útrokningar samb. BK17 ella byggisamtykt (sí “ORKUKARMUR”, “BYGGI- OG NÝTSLUSTIG”. Statiskar útrokningar kunnu krevjast.)
- Lýsing av brunavirðurskiftum samb. BK17 (sí “BRUNAVIÐURSKIFTI”)
- Støðumynd
- Flatmyndir
- Síðumyndir við lendirviðurskiftum
- Tvørskurður við tilfarsfrágreiðing
- Kloakkætlan
- Brunaætlan
- Sermyndir um neyðugt
Allar tekningarnar skulu vera mátsettar (í millimetrum), við øllum høvuðsmátum, stakmátum og lutmátum og vera í vanligum mátlutfalli; tað er 1:5, 1:10, 1:20, 1:50, 1:100, 1:200, 1:500, 1:1000.
Allar tekningar skulu vera mátfastar og vera A4/A3. Tvs. At man kann taka mát av tekningum á papíri, um tekningin verður printað út.
Í sambandi við afturat-, uppí- og umbygging umframt broytta nýtslu skulu tekningar lýsa verandi og komandi støðu.
Støðumynd
Støðumynd, sum vísir, hvussu sethús, bilhús, úthús, bilstøðil og innkoyring eru staðsett á stykkinum og upplýsir hæddarvídd (t.d. nýtslustig eisini), byggistig og hæddar- og fráleikaviðurskifti.
Byggilinja, høvuðsmát, stakmát og lutmát av grundøkinum og bygningum, skulu vísast á støðumyndini.
Vísast skal, hvar innleggingar koma inn á grundøki s.s. kloakk og vatn.
Upplýst á støðumyndini skal, vera:
- Grundøkjaánari
- Matr. nr.
- Gøtunavn og nr.
- Vídd á grundøkinum
- Vídd á húsum
- Byggistig
- Nýtslustig
- Norðpílur
Vanligt mátlutfall; tað er 1:200 ella 1:500, alt eftir hvat slag og stødd av bygningi, talan er um.
Flatmynd
Flatmynd av øllum hæddum, sum vísir, hvussu húsini eru innrættað. Eisini skal uppgevast, hvat rúmini eru ætlað til. Øll høvuðsmát, stakmát og lutmát, skulu vísast á flatmyndum.
Hurðabreiddir í atkomu- og tilhaldshæddum skulu frámerkjast. Dømi: M9.
Vindeygu, ið lúka treytinar fyri bjargingaop, skulu frámerkjast “BO”.
Inniluftsviðurskifti, náttúrligt luftskifti / mekaniskt luftskifti, skulu lýsast og frámerkjast.
Vanligt mátlutfall; tað er 1:50 ella 1:100, alt eftir hvat slag og stødd av bygningi, talan er um.
Síðumyndir
Tekningar av útsíðum á bygningi, ið vísa, hvussu bygningurin sær út og stendur á lendinum. Hæddarviðurskifti á verandi og komandi lendi, skulu vísast.
Vindeygu, ið lúka treytirnar fyri bjargingarop, skulu frámerkjast “BO”.
Vanligt mátlutfall; tað er 1:50 ella 1:100, alt eftir hvat slag og stødd av bygningi, talan er um.
Tvørskurðir við tilfarsfrágreiðing
Tvørskurðir við tilfarsfrágreiðing og planeringshædd. U-virði skulu lýsast saman við frágreiðingini.
Tvørskurður skal lýsa byggihátt, hvussu húsini eru uppbygd, hæddir á rúmum og øll hæddarviðurskifti av bygningi, lendi og vegi, skulu eisini lýsast. Øll høvuðsmát og kotur saman við stakmátum og lutmátum skulu vísast á tvørskurðinum. Takhall skal eisini lýsast.
Planeringhædd verður ásett við atliti til verandi lendi og veg. Tá planeringshæddin á stykkinum er ásett, skulu byggimyndugleikarnir sýna og góðkenna hæddina.
Vindeygu, ið lúka treytinar fyri bjargingaop, skulu frámerkjast “BO”.
Vanligt mátlutfall; tað er 1:20, 1:50 ella 1:100, alt eftir hvat slag og stødd av bygningi, talan er um.
Kloakkætlan
Kloaktekningar, sum vísa spill- og regnvatnsleiðingar, septiktanga og brunnar við frágreiðing um rør, brunnar og hall á rørum v.m. Vatnleiðingin skal eisini teknast inn.
Kommunale byggimynduleikin átekur sær at leggja vatnleiðingina, Ø32 mm rør og stopkrana í húsum.
Kloakkætlanin er tvíspor, t.v.s. at spillvatn verður leitt fyri seg og regnvatn fyri seg. Spillvatn er alt inni frá bygninginum, vesi, bað og køki. Regnvatn er alt yvurflatuvatn og drenvatn uttanfyri bygningin.
Øll rør og annað í jørð skulu verða úr PVC ella góðkendum plastrørum, í góðskuflokki S. Septik/rot-tangi skal vera goðkendur. Rør í jørð skulu vera minst Ø110 mm. Rørleiðingar skulu í minsta lagi hava eitt hall á 15 ‰, dren kann leggjast við 3-5 ‰.
Ánari hevur skyldu til at boða kommunala byggimyndugleikanum frá, áðrenn kloakkin verður tyrvd. Hetta er sera týdningarmikið, tí á henda hátt kann byggimyndugleikin koma á staðið at sýna kloakkina, áðrenn tyrvt verður.
Kloakkætlanin skal teknast inn í støðumynd og viðkomandi flatmyndir.
Vanligt mátlutfall; tað er 1:50, 1:100, 1:200 ella 1:500, alt eftir hvat slag og stødd av bygningi, talan er um.
Brunaætlan
Brunatekningar sambært krøvunum í FBR17. Brunaverjur, roykvarnarar og bjargingarop skulu vísast, saman við frámerking. Sí BRUNAVIÐURSKIFTI.
Brunaviðurskiftini kunnu samantvinnast við æðrar tekningar.
Sermyndir
Sermyndir (detaljir), ið lýsa nágreiniligt byggihátt, tilfar og hvussu bygningurin verður tryggjaður, kunnu krevjast.
Vanligt mátlutfalli; tað er 1:5, 1:10 ella 1:20, alt eftir hvat slag og stødd av bygningi, talan er um.
Orkukarmur skal skjalprógvast. Útrokningar av hitamissi, linjumissi og U-virði skulu eisini skjalprógvast. U-virði skulu lýsast í tilfarsfrágreiðing á tekningstilfari.
Orkutørvurin skal roknast við forritinum Be15, sum er partur av SBi.
Orkukarmurin samb. BK17, sum er galdandi fyri viðkomandi bygning, skal vera upplýstur í “Kommentarer” í Be15. Dømi: Er talan um sethús við eini upphitaðari gólvvídd á 150 m2, er orkukarmurin: (70+2200/150) = 84,66 kWh/m2/ár.
Tilvísing til tær tekningar, ið orkutørvsútrokningin er grundað á, skal vera nágreinað í “Kommentarer” í Be15.
Orkutørvsútrokningar skulu vera í samsvari við verkætlanina, sum byggiloyvi verður givið til.
Upplýsningar um inniluftina, náttúrligt luftskifti/ mekaniskt luftskifti.
Góðkend trýstroynd av húsunum skal sendast til kommununa, áðrenn húsini verða tikin í nýtslu.
Upplýsningar um inniluftina, náttúrligt luftskifti/ mekaniskt luftskifti. Skjalprógv kunnu krevjast. Statiskar útrokningar, um neyðugt.
Møgulig frávik í byggisamtyktini, skulu upplýsast í umsóknini.
Kommunali byggimyndugleikin kann krevja fleiri upplýsingar og/ella tekningar, um hetta er neyðugt, fyri at kunna viðgera umsóknina um byggiloyvi.
Eysturkommuna er skipað í fleiri øki við ymiskum ásetingum um t.d. byggistig, hæddir o.a. Meiri kunning um hesar ásetingar eru at finna á eysturkommuna.fo. Eisini kanst tú venda tær til teknisku deild.
Byggistig
Byggistigið er lutfallið millum víddina á húsinum og víddina á grundøkinum.
Dømi:
Grundøkið er 500 m2
Húsini eru 120 m2
Byggistig er 120 / 500 = 0,24
Nýtslustig
Nýtslustigið er lutfallið millum samlaðu gólvvíddina á øllum hæddum í húsunum og víddina á grundøkinum. Allar hæddir verða roknaðar við í nýtslustigið.
Loftið verður bert roknað uppí gólvvíddina við eini vídd, sum liggur í planskurði 1,5 m omanfyri yvirkant gólv, roknað til uttaru síðu á takinum.
Dømi:
Grundøkið er 500 m²
Kjallari er 120 m², miðhæddin 120 m²
og loftið 70 m² til víddar
Nýtslustigið er 310 / 500 = 0,62
Allir bygningar skulu gerast, innrættast og vera úr tílíkum tilfari, at teir til eina og hvørja tíð geva nøktandi trygd móti eldi, og at eldurin ikki breiðir seg til aðrar bygningar á sama grundøki og til grannabygningar.
Bygningar skulu til eina og hvørja tíð geva fólki, sum eru inni, góða trygd og góðar møguleikar at sleppa til rýmingar, tá eldur er í. Góðar umstøður skulu somuleiðis vera at bjarga fólkum og djórum út, umframt at sløkkja eld.
Góð ráð eru, at úthurðar skulu hava knarva innan, so til ber at læsa upp við ongum lykli; at hava eldsløkkjara og brandteppi; at hava stiga og/ella reip á loftinum.
Bjargingarop
Bygningar skulu gerast soleiðis, at bráðflyting verður løtt og trygg umvegis rýmingarleiðir ella beinleiðis út. Bráðflyting skal vera út á lendið ella til eitt trygt stað í bygninginum, haðani ótarnað slepst út og burtur frá bygninginum.
Øll búrúm (køkur, stova og kømur) skulu, umframt vanligu útgongina, hava minst eitt bjargingarop.
Bjargingarop skulu ómakaleyst kunna latast upp, so at fólk og bjargingarfólk bæði sleppa út og inn uttan forðingar.
Bjargingarop skulu í minsta lagi vera 60 cm høg (h) og 50 cm breið (b). Tilsamans skulu hædd og breidd ikki vera minni enn 150 cm. Um hæddin er minni enn 200 cm frá lendi, kann hæddin á bjagingaropinum vera 50 cm. Hæddin frá gólvi og upp til bjargingarop skal ikki vera hægri enn 120 cm.
Bjargingarop eru vindeygu, dyr og lemmar í útiveggi og tekju, har fólk kunnu bjargast, og har eisini bjargingarfólk sleppa inn.
Hvør bústarðareind skal gerast við innanhýsis sjálvvirkandi roykvarnarum ella skipan av samanbundnum roykvarnarum, sum er íbundin elveitingini umframt at hava battarí.
Trappur og skilagólv
Í húsum við 2 hæddum og kjallara, skal kjallarin vera sjálvstøðug brunaeind. Skilagólvið yvir kjallara eins og berandi bygningslutir inni í kjallara skulu vera í minsta lagi úr BD60 húsaluti.
Trappa millum kjallara og ovaru hæddina skal vera skilað frá aðrari hæddini við í minsta lagi BD60 húsaluti og við hurð, sum í minsta lagi er BD30 hurð.


text:
Týskvøldið 22. septembur hevði miðdeildin – tvs 4., 5. og 6. flokkur – eina veitslu, sum var liður í samansjóðingini av flokkunum.
Vit byrjaðu kl 17.30 við einum vælsmakkandi døgurða:
Grýturættur við pastaskrúvum, grønmeti og flutes afturvið. Tá ið øll høvdu
etið, fortaldi Jón teimum nakrar skemtisøgur úr gomlum Barnabløðum. Síðani
sluppu tey at spæla eina løtu og dansa eitt sindur eisini. Serliga spennandi
var limbokappingin. Hana vann Ronja Bernhild úr 5. flokki.
Áðrenn tey fóru til hús, fingu tey omaná: Vaniljuís
við rutubilum og eitt glas við bommum og muffins í.
Eitt stak hugnaligt kvøld, sum vit meta saktans kann
takast uppaftur. Kl. 20 fóru børn og lærarar øll glað og væl nøgd til hús.


text:
Heimasíður sum SAVNA
Heimasíðan er ofta fremsta amboðið í tíni marknaðarføring. Tískil skal hon vera eitt savningarstað fyri allari kunning, sølutilfari og lýsingaátøkum. Lat heimasíðuna gera sítt arbeiði, meðan tú gert títt.
Ein heimasíða snýr seg fyrst og fremst um innihald og samskifti. Tí byggja vit heimasíðuna upp kring títt innihald so hon fortelur og selur tína søgu til tínar kundar.
Hoyrnin hevur fingið dagførda heimasíðu við enn meira kunning um tænastur, tól og hoyriroyndir
Tjóðpallurin hevur fingið ein sterkan talgildan pall at gera vart við síni tiltøk og draga áskoðarar til sín.
Nýggja heimasíðan hjá Tjóðsavninum er ein týðandi liður í málinum at gerast meiri sjónligt, fólksligt og at vísa á fjølbroytta virksemið hjá stovninum.
Í sambandi við at Roknskaparfelagið gjørdist 25 ár fekk felagið nýggja heimasíðu.
Snilda haldaraskipan hjá STROK og Píka7 heldur skil á øllum haldum og endurnýggjar tey sjálvvirkandi.
Stýr hevur fingið heimasíðu frá Savna, sum ger júst tað hon skal og heldur stýr á upplýsingum um fyritøkuna og lættir um samskiftið við kundarnar.
Bókaklubbin hevur fingið nýggjan nethandil frá Savna, har limir kunnu avgreiða øll síni limaviðruskifti, keypa bøkur og nýggir limir kunnu tekna seg.
STROK hevur fingið nýggja heimasíðu frá Savna, ið vendir sær til børn í aldrinum 4-7 flokk. Nýggja heimasíðan er litrík og full av feskum tíðindum, ummælum, ítrivi og íblástri til tey stóru børnini.
Píkasjey.fo er ein nýggj heimasíða har børn kunnu uppliva og læra um føroysk dýr beint á skíggjanum. Eisini er upplagt hjá skúlum og barnagørðum at brúka síðuna, tá ið arbeitt verður við evnum úr náttúruni.
Nýggja heimasíðan hjá FarLit inniheldur m.a. yvirlit yvir føroyskar høvundar og útgávur umframt stuðulsmøguleikar hjá útlendskum forleggjarum til týðing og útgávu av føroyskum bókmentum.


text:
Orð: Thomas Kingo
Lag 1: Gamalt føroyskt sálmalag
Lag 2: H. Rung
Týtt: Jákup Dahl
1. Sum ígjøgnum sortar skýggja
kemur fram hin gylta sól,
so at bølmyrkur má flýggja,
lýsir í um tind og hól,
so úr grøv upp Jesus stóð
og úr djúpum deyðans sjó,
vann á døprum deyðaváða
árla í páskamorgunroða.
2. Tøkk, o, sigurskappi sterki,
tøkk, o, himinhetja góð,
at tú framdi avreksverkið,
heljarlokur sundur sló,
tøkk, at tú til lívs breyt veg,
deyðan feldi undir teg;
slík er tunga ei at finna,
sum ta gleði kann at inna.
3. Djúpt eg kenni mær í barmi,
at tað ugga ber til mín,
lættir mær av tungum harmi,
tá eg minnist gravstað tín,
hugsi um tað, at tú lá
har í deyðans dimmu vrá,
men reis upp við dýrd og megi,
kann tað vera størri gleði!
4. Liggi eg á syndavegum,
liggi eg á armóðsstrá,
liggi eg á sjúkalegum,
liggi eg í eymd og háð,
liggi eg sum lasafar,
ongan góðan eigi mær,
skal eg so til moldar fara,
vónin mín tó við skal vara.
5. Deyði, synd, alt ørvameingi,
sum hin versti skjóta kann,
stukku av í tínum fangi,
har sum hvíld í grøv tú fann,
har tú søkti tey í kav,
men gav mær ein trygdarstav,
at eg tær má heiður gera
og skal sigurspálmar bera.
6. Tú til lívs meg upp skal vekja,
tað er tín uppreisnar náð;
lat tey leiðið um meg tekja,
lat meg verða maðka bráð,
lat mær gloypa eld og sjógv,
eg í trúgv tó og í rógv
doyggi, tí úr deyðans londum
bjargist eg av tínum hondum.
7. Góði Jesus, veit mær náði
og lat halga anda tín
vera hjá mær, so eg ráði
slíkan allan lívshátt mín,
at eg meir ei nakra tíð
deyðadjúpið falli í,
sum tú sjálvur úr meg ripti,
tá tú deyðan niður syfti.


text:
Eysturskúlin er Ársins roykfríi skúli!
8. a í Eysturskálanum hevur vunnið skúla sínum
heiðurin at vera Ársins roykfríi skúli 2013.
Talið av luttakandi flokkum var tvífalt so stórt sum í fjør, við 55 skúlaflokkum kring alt landið, sum vóru við í kappingini. Flokkarnir skuldu vera roykfríir í ein mánað, frá 10. september til 10. Oktober. Hetta megnaðu 49 flokkar, og í lutakasti, sum Pál Weihe frá Fólkaheilsuráðnum skipaði fyri, gjørdist 8. a úr Eysturskúlanum hepni vinnarin.
Stóri vinningurin er eitt ógloymandi leygarkvøld fyri 8. a úr Eysturskúlanum við mati, bowling, tónleiki og vatnbóltum. Hartil far skúlin eina heiðurspláta við heitinum: “Ársins roykfríi skúli 2013.” Hesa plátu kann skúlin velja at heingja upp, so at hon er sjónlig fyri næmingum, lærarum og vitjandi.
Kappingin um Ársins
roykfría skúla 2013 er av, og vit vóna at kunna tørna út aftur við Ársins
roykfríi skúla 2014. Vit takka øllum flokkum fyri luttøkuna og ynskja 8. a úr Eysturskúlanum hjartaliga til lukku við vinninginum.
Tøl og fakta frá 2013:
Luttakandi børn frá 5. til 9. flokk: 1039
Luttakandi flokkar: 55
Luttakandi flokkar, sum kvalifiseraðu seg til lutakast: 49
Vinnandi flokkur: 8. a í Eysturskúlanum.
Eysturskúlin er tískil Ársins Roykfríi Skúli.
Tøl og fakta frá 2012:
32 flokkar luttóku
Vinnari var 6. flokkur í Skúlanum við Løgmannabreyt
Luttakandi børn í 2012: 520


text:
Orð: Elizabeth C. Clephane
Lag: Ira D. Sankey, William J. Kirkpatrick
Týtt: Victor Danielsen
1. Teir níggju og níti kendu seg
í oyðimørk liva væl;
teir hildu seg ganga beinan veg,
seg taldu í hirðans tal.
Tó, ein var seyðurin fjøllum á,
:,: sum hjarta hans longdist heim at fá. :,:
2. Sig, hirði, kennir tú hesi øll?
Men hvat fáa vit til svar!
Hann peikar niðan á myrku fjøll:
Hin burtvilsti gongur har!
Hann er tað, eg hava heim nú vil,
:,: hann er tað, mítt hjarta stendur til. :,:
3. Men eingin av hinum frelstu veit,
hvør døpur tann leiðin var,
tá náttin køvdi, og kuldin beit,
og ísurin fótin skar,
men hirðin hin vilsta seyðin fann;
:,: frá upphavi hevði hann elskað hann. :,:
4. Hví flýtur slíkt blóð á tíni leið,
áh, hví er tín gøta reyð?
Meg sjálvan kundi eg spara ei
at frelsa mín vilsta seyð! –
Tí hevur hans hond tey djúpu sár,
:,: tí runnu á kinnini sorgartár. :,:
5. Men tá hann at enda seyðin fann
og heim hann á herðum bar,
tá hoyrdist í Himli songur tann,
ið brimduna líkur var;
tað ljómaði hátt um ljósins stað,
:,: tá einglar sungu eitt fagnaðarlag. :,:


text:
Hann er føddur í Vestmanna í 1934, men flutti ársgamal til Klaksvíkar við foreldrum sínum, og har hevur hann búð síðan.
Aftan á lokið millumskúlaprógv var hann burturi á háskúla bæði í Danmark og Svøríki; frá tí hann kom heim aftur, hevur hann fingist við fiska- og vrakaraarbeiði.
Hann hevur latið úr hondum tvey søvn: »Yrkingar«, 1967, og »Nøkur orð í lyriskum stíli«, 1972.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).
Eins og fimtiárini vóru tað, eru sekstiárini eisini merkt av hugsjónarliga tvídráttinum millum stórveldini.
Berlinmúrurin setir mark millum bæði Týsklondini, og Kubakreppan hóttir heimsfriðin. Niðurbundin lond í Afriku rembast við og tveita av sær hjálandaokið, blámenn í Suður-Afriku og USA krevja síni sjálvsøgdu rættindi og mannsømandi kor, men verða nívdir undir byrsumúla. Seinni setir USA sær fyri at bumba sosialistiska Norður-Vietnam aftur í steinøldina, men verður fyri svíðandi ósigri, og Sovjet ger innrás í Tjekkoslovakíið, at bjarga sosialismuni í landinum, meta teir sjálvir, at kúga fólkaræðið, meta vestanlond.
Ungfólk taka tíðina so ymisliga, summi eru medvitin og gera uppreistur, onnur dyrka vakurleikan sum blómubørn, og uppaftur onnur flýggja undan veruleikanum inn í rúsnýtslu og mistreysti.
Heima hjá okkum verður hetta tíggju ára skeiðið í stóran mun merkt av, at NATO-herstøð seinast í fimtiárunum ímóti fólksins vitan og vilja verður lumpað inn á okkum. Teir fýra sjálvstýrisflokkarnir, so ymiskir hugsjónarliga, finna saman í landsstýrissamgongu 1963-66, og fiskimarkið verður flutt út á tólv fjórðingar, heimaútróðrinum til miklan frama. Síggja vit burtur frá drúgvu skaldsøgu Jens Paula Heinesens »Tú upphavsins heimur« 1962-66, mugu vit siga, at sekstiárini, hvat ið skaldskapi í óbundnum máli viðvíkur, eru sera fátækslig; skaldsøgur koma fáar, og stuttsøgurnar eru ótættar. Á sjónleikaøkinum hendir tað gleðiliga, at útbúgvin føroyskur sjónleikari kemur heim at virka og kunnar føroyska áskoðaran við framtakshugaðar sjónleikahøvundar sum Brecht og Ionesco - men enn sum áður er langt millum føroysku upprunaleikirnar.
Hugsa vit um nýskapan í hesum tíðarskeiði, verða vit at snúgva okkum at bundna skaldskapinum. Rætt er tað, at nógv verður yrkt, ið er meinlíkt gomlum yrkingasniði, men tvær nýskapanarleiðir verða gingnar.


text:
Hondbóltsserfrøðingar á vitjan
14-11-2017 - 14:59 - Jóanis Albert Nielsen
Hondbóltssambandið fær áhugaverda vitjan í dag, tá ítróttastjórin í danska hondbóltssambandinum, Morten Hendriksen, og aðalskrivari, Morten Stig Christensen, verða í Føroyum.
Teir báðir eru kendir í hondbóltsheiminum, og hava átt virknan leiklut í stóru framgongdini, sum hevur verið í donskum hondbólti. Morten Stig Christensen er eisini kendur sum gamal landsliðsspælari, sjónvarpsvertur og ítróttastjóri í TV2.
Teir báðir fara millum annað at hyggja at dysti í bestu mansdeildini, venja U15-dreingirnar í leikaramenningini hjá HSF og hava fyrilestur fyri venjarum o.ø..
Hóskvøldið er spennandi fyrilestur fyri øllum áhugaðum í høvuðssætinum hjá BankNordik, tá Morten Stig Christensen fer at hugleiða um lív og yrkisleið sína, greiða frá um DHF, danskan breiddar- og elituhondbólt, virðini o.m.a.
Tiltakið er ókeypis og til ber at tekna seg til fyrilesturin her:www.banknordik.fo/HSF


text:
Viðtøkur fyri stuðulsskipanina Listaflog
Viðtøkur fyri stuðulsskipanina Listaflog
§1 Navnið á stuðulsskipanini er “Listaflog”; eigari er P/F Atlantic Airways.
§ 2 Málið við “Listaflogi” er at stimbra føroyska list fíggjarliga og við ferðaseðlum á rutunetinum hjá Atlantic Airways í sambandi við listaligt arbeiði og/ella ávísa listaverkætlan.
§ 3 Skipanin verður stjórnaður av einari nevnd, mannað við:
- Einum umboði fyri nevnd og leiðslu í Atlantic Airways
- Einum umboði fyri Listafólkasamband Føroya
- Einum umboði, sum Mentamálaráðið velur
Umframt er ein skrivari/samskipari, sum Atlantic Airways velur.
Nevndin verður vald fyri tvey ár í senn.
Nevndin hevur fulla heimild at velja, hvør ella hvørjar av innkomnu umsóknunum verða gingnar á møti, og hvussu peningurin verður býttur millum umsøkjararnar.
§ 4 Stuðulin, sum er 100.000 DKKK tilsamans, verður latin 28. mars á hvørjum ári, sum er dagurin, tá ið Atlantic Airways fór á flog á fyrsta sinni. Umsóknir skulu sendast sambært umsóknarskjali, sum er tøkt á atlantic.fo > Stuðul > Listaflog.
Skjalið er tøkt frá fyrst í februar til miðjan mars (nærri dagfestingar tilskilaðar hvørt ár).
§ 5
- Stuðulin kann vera latin einum ella fleiri listafólkum og/ella listaverkætlanum. Stuðulin kann, umframt pening, eisini fevna um ferðaseðlar á rutunetinum hjá Atlantic Airways í sambandi við verkætlanina – í mesta lagi fimm ferðaseðlar aftur og fram. Grundgevast skal fyri, hví ferðin hevur týdning fyri verkætlanina.
- Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk.
§ 6 Treytir
- Fyri at fáa stuðul, skal listafólkið búgva í Føroyum ella vera føroyingur búsitandi uttanlands.
- Listafólkið skal kunna vísa á, hvussu stuðulin skal brúktast, og eisini skal Listaflog áðrenn 28. mars árið eftir móttaka eina frágreiðing (skrivliga, myndir, video osfr.) um, hvussu stuðulin varð brúktur.
- Fíggjarætlan skal fyriliggja.
- Umsókn um stuðul skal vera okkum í hendi í tíðarskeiðnum fyrst í februar til hálvan mars á hvørjum ári, sum stuðulin verður latin 28. mars. Felagið kunnar alment, nær klárt er at taka ímóti umsóknum og hvussu leingi. Umsóknir, sum koma uttanfyri nevnda tíðarskeið, verða ikki tiknar við.


text:
Politiskt samskifti
Føroyamálsdeildin bjóðar út skeið á MA-stigi í politiskum samskifti. Skeiðið telur 10 ECTS og er ein liður í arbeiðinum at menna eina útbúgving í Samskifti og fjølmiðlafrøði.
Skeiðið byrjar í heyst. Spurt verður m.a., hvat politiskt samskifti er, og hvat eyðkennir politiskt samskifti í dag? Endamálið er at gera tey lesandi før fyri at greina, skilja og loysa ítøkiligar spurningar í politiskum samskifti. Við støði í útlendskum og føroyskum viðurskiftum verður arbeitt við ymiskum sløgum av samskifti og við teimum snildum, sum eyðkenna politiskt samskifti. Spurningarnir á skeiðinum verða viðgjørdir úr einum málsligum og einum mentanarligum og samfelagsligum sjónarhorni. Læruúrtøkurnar hjá studentunum verða m.a. innlit í ymisku sløgini av politiskum samskifti, vitan um og evni at greina serligar snildir í politiskum samskifti umframt innlit í politiskan journalistikk og uppií hesum leiklutin hjá fjølmiðlum.
Av tí at annar av lærarunum kemur úr Danmark, verða tveir teir fyrstu undirvísingardagarnir savnaðir í blokkar fríggjadag og leygardag. Eftir ætlan verður endað við einum almennum seminari. Lærarar á skeiðinum verða Kim Lilholt Ruggard, eksternur lektari á Århus Universiteti, og Páll Holm Johannesen, sum umframt útbúgving í samfelagsfrøði og miðlafrøði hevur arbeitt bæði sum journalistur og sum politiskur ráðgevi. Bergur Djurhuus Hansen á Føroyamálsdeildini hevur ábyrgdina av skeiðinum. Fyri áhugaði, sum ikki eru lesandi á Fróðskaparsetrinum, ber til at taka skeiðið sum gjaldsskeið. Treytin er viðkomandi útbúgving á BA-stigi.
Skeiðslýsing til Politiskt samskifti (Sí Skeiðslýsingar heystið 2016)
Stødd: 10 ECTS
Stig: MA
Fortreytir: útbúgving á BA-stigi
Umsóknarfreist: 20. august 2016


text:
Tunnil úr Gøtudali til Skálafjørðin og vegur um Skálabotn
1. Hvør er støðan í málinum um veg um Skálabotn og nær kann verkætlanin væntast at verða gjørd?
2. Hvør er støðan í málinum um tunnil millum Gøtu og Skálafjørðin og nær kann verkætlanin væntast at verða gjørd?
3. Eru ætlanir um at gera eina dagførda heildarætlan fyri Samferðslukervið Føroyum?
Føroyar hava sum sum oyggjasamfelag sæð fyrimunin í at gera stórar íløgur í samferðslu so sum í vegir, tunlar, havnir, byrgingar v.m. og harav fylgir ein altíð nærverandi tørvur og eitt kjak um at bøta um verandi farleiðir og tillaga tær. Landsstýrismaðurin í samferðslumálum hevur verið sera virkin, siðani hann tók við sessinum og hevur ikki bert fylgt stóru tunnilssemjuni upp um Eysturoyartunnil og Sandoyartunnil, men hevur tíbetur eisini varpað ljós á og sett ferð á at loysa trupulleikar við elstu tunlunum í landinum, men ikki minst aftur tikið smærri tunlar til Dals, Gjáar, Tjørnuvíkar og Fámjins fram aftur í ljósið.
Í heildarætlanini fyri samferðslukervið í Føroyum, SAMFERÐSLUÆTLAN 2008-2020, sum fevn ir um hesar fýra høvuðstættirnar : íløgur, viðlíkahald, umvæling vegna vantandi viðlíkahald og ymisk ferðslu- og trygdartiltøk, verða í 2.parti “Heildarætlan” m.a hesar raðfestingar nevndar:
Skipan av pendlarum, menning av felagsferðsluni og staðfesting av ferðsluknútapunktum, at økja framkomuleika og trygd, at byggja rundkoyringar og krúpispor, at gera íløgur í nýggjar vegir, tunlar, havnir og ferjur. Undir punktinum útbýgging av vegakervinum (2.1 s.24) verða Eysturoyartunnilin og Sandoyartunnilin nevndir sum aktuellar útbýggingar á høvuðsfarleiðunum í landinum. Og vit kunnu fegnast um breiðu politisku semjuna um hesar tunnilsverkætlanir og at gongdin tykist vera góð teimum viðvíkjandi. Síðani verða tærav hesum avleiddu verkætlanirnar lýstar:
“Avleiddar verkætlanir av hesum útbyggingunum eru:vegakervið á vestara armi á Skálafjørðinum (er um at vera liðugt), vegur um Skálabotn, tunnil millum Gøtudal/Kambsdal og Skálafjørðin “. Og lagt verður afturat, at “Hesar útbyggingar høvdu verið aktuellar, hóast Eysturoyartunnilin ikki var gjørdur, men tær eru enn meira umráðandi í sambandi við hendan.”
Til hetta seinasta kann nevnast, at á s.12 í Samferðsluætlaniverður Gøtueiði lýst sum eitt dømi (mynd 7), har nógv størsti parturin av strekkinum er longdarhallið omanfyri tær 70 prommilu, sum er hægst tilrádda mark (mynd 6), og at stórur partur liggur millum 90 – 110 promillu.
Somuleiðis kann førast fram, at vegamótið við Skálabotn er eitt av teimum, har stórur tørvur er á at bøta um ferðslutrygdina við rundkoyring og at farleiðin til Eysturoyartunnilin á vestara armi á Skálafjørðinum er so mikið væl liðug, at vegurin um Skálabotn saman við tunli úr Gøtudali kemur at leggja nógv afturat stóru íløguni í Eysturoyartunnilin, tá um framkomuleika, nyttuvirði, ferðslutrygd og onnur týdningarmikil atlit ræður.
Um hugt verður í “Skrá yvir landsvegir 2007”, so sæst, at hetta yvirlit eins og samferðsluætlanir kundu trongt til at verið dagførd.
Tí verða hesir spurningar settir landsstýrismanninum.
Á løgtingi 9.februar
Hanna Jensen
Framsókn


text:
Eg vil bara sova. Sova í allar ævir. Gera einki og gera alt í einum. Tankin snýkir seg inn í sinn mítt hvönn dag - skal, skal ikki?
"Tað er umráðandi fyri lív títt. Tú kemur at hava gagn av hesum seinni!" siga tey gomlu mangan. Men hvat so við nútíðini? Skal eg bara gloyma hana púra til frama fyri framtíðini? Nei. Tað er nú eg livi. Tað er nú, eg skal taka egnar avgerðir. Eg má reisa meg og gera okkurt, áðrenn tað er ov seint. Men eg fái ikki. Tað kennist, sum eri eg leinkjað føst í gólvið. Eg klári ikki, eg orki ikki, eg vil ikki meira. Nú er nokk. Maktarloysi hevur tikið yvir, eg eg eri full í tómleika. Góða nátt.


text:
Gøtu skúli
Í Gøtu skúla ganga í dag omanfyri 100 næmingar í 5 flokkum. Flokkarnir eru frá 4. til 7. árgang. Skúlin heldur til í 2 bygningum. Tann eldri bygningurin er frá 1929, og tann nýggjari frá 1974 og 2010.
Í 1929-skúlanum eru 4 lærugreinastovur til handarbeiði, evning og smíð. Í 1974/2010-skúlanum eru 3 lærugreinastovur til náttúrulærugreinir, heimkunnleika og tónleik, 8 floksstovur, 2 smærri serstovur, fimleikar-/svimjihøll, bókasavn, lærarastova og skrivstova.
Skúlin er sera væl útgjørdur við m.ø. samvirknum talvum, tráðleysum neti um allan skúlan og við rullandi telduvongnum. Allir lærararnir hava farteldur til láns frá skúlanum.


text:
Borgarstjórin
Borgarstjórin
Jógvan Skorheim er føddur í 1982 og er útbúgvin sølumaður.
Hetta er triðja setan hjá Jógvan í Klaksvíkar býráð og onnur setan sum borgarstjóri. Hann er afturvaldur á sjálvstýrislistanum við 729 persónligum atkvøðum. Jógvan varð í 2015 afturvaldur í Løgtingið fyri Sjálvsstýrisflokkin, men avgjørdi at taka farloyvi frá hesum sessi, meðan hann røkti borgarstjórastarvið. Í 2017 tók hann løgtingssessin uppaftur.
Jógvan er giftur Vígdis Skorheim, og eiga tey dóttrina Esther Vón.
Í býráðshøpi hevur hann, umframt borgarstjórasessin, formanssessin í Fíggjarnevndini. Jógvan umboðar eisini Klaksvíkar kommunu í Kommunusamskipan Føroya.
T-postur: skorheim@klaksvik.fo
Um borgarstjórastarvið
Nærri reglur um virksemi borgarstjórans verða ásettar í kommunustýrisskipanini, sambært § 22 í kommunustýrislógini.
Við heimild í kommunustýrislógini sigur kommunustýrisskipan býráðsins fylgjandi um uppgávur borgarstjórans:
§ 6
1. petti. Borgarstjórin hevur dagligu leiðsluna av kommunalu fyrisitingini. Hetta er lýst í kapittul 4 í kommunustýrislógini, og eru uppgávur hansara m.a. hesar:
- hevur dagliga leiðslu av kommunalu fyrisitingini,
- býtir málini út til tær ymisku nevndirnar,
- tekur sær av málum, sum ikki fara í nakra nevnd,
- gevur fundarboð,
- fyrireikar býráðsfundir,
- kunnar býráðslimir um, hvørji mál koma fyri á fundum,
- leggur mál og málsupplýsingar fram við einum hóskandi tíðarskeiði, so at býráðslimir kunnu gera sær sína egnu meting um málið,
- boðar frá, hvørji mál eru beind í nevnd síðani síðsta fund,
- ansar eftir, at mál, ið krevja býráðsviðgerð, fáa tílíka viðgerð, og at neyðug ummæli verða fingin,
- sær til, at málini verða avgreidd og um neyðugt gera fyriskipan um hetta,
- tekur avgerðir í málum, ið ikki tola at bíða og har eingin orsøk er til iva,
- ansar eftir, at farið verður fram eftir samtyktum býráðsins,
- ansar eftir, at allar útreiðslur og inntøkur hava neyðuga játtan og
- saman við einum persóni, sum býráðið hevur heimilað til tess, undirskrivar skjøl, ið binda kommununa.
2. petti. Borgarstjórin hevur eftirlit við, at mál, ið krevur býráðsins avgerð og hoyrir undir fyrisitingarøki hjá nevnd, verður lagt fyri býráðið saman við neyðugum nevndarummæli, áðrenn býráðið tekur avgerð.
3. petti. Borgarstjórin hevur eyguni eftir, at einki mál liggur á láni. Nevndirnar hava skyldu til at greiða honum frá teimum málum, tær hava við at gera, og hvussu tað liggur fyri við at avgreiða tey. Um tað er neyðugt, ger hann fyriskipan fyri, hvussu málini skulu verða avgreidd.
§ 7
1. petti. Borgarstjórin ansar eftir, at hvør peningaupphædd - tað veri seg inntøka ella útreiðsla við kommunukassan - er bókað í kommunuroknskapinum, og at upphæddin hevur heimild í ársfíggjarætlanini ella eykajáttan. Er talan um eina peningaupphædd, ið heimild ikki er fyri, leggur hann málið fyri býráðið.
Borgarstjórin hevur viðtalutíð á býráðsskrivstovuni í Nólsoyar Pálsgøtu 32, sum skal umbiðjast frammanundan.


text:
Sandgrevstur úr Fuglafirði byggir í løtuni ein goymslubygning á havnalagnum á Toftum. Talan er um ein bygning, sum verður 1525 fermetrar til støddar, 61 m langur og 25 m breiður. Eftir ætlan verður bygningurin liðugur í ár.
Síðani 2013 hevur Sandgrevstur havt virksemi á havnalagnum á Toftum. Felagið leigar Snoddbygningin á Toftum, sum P/F Eysturoy eigur, til teirra virksemi, sum umfatar flutning og goymslu av alifóðri úr Noreg.
Alifóðrið verður lagt upp á Toftum, goymt í Snoddbygninginum, og síðani flutt út á laksaalistøðirnar eftir tørvi.
Sandgrevstur hevur tørv á meiri goymsluplássi til teirra virksemi. Felagið hevur ikki tikið støðu til um teir frammhaldandi eisini fara at leiga Snoddbygningin til teirra framtíðar virksemi.
Gordon Martin Midjord úr Fuglafirði er stjóri í Sandgrevstur. Hann sigur, at Tofta havn liggur miðskeiðis í Føroyum og tað hóskar væl til teirra flutningsvirksemi. Hann sigur eisini, at teir eru glaðir fyri at verða á Toftum og sera vælnøgdir við bæði umstøður og tænastu.


text:
Danjal av Rana 13.02.2018 (11:51)
15.000 fleiri gistingar í Føroyum
175.000 gistingar vórðu skrásettar hjá føroysku gistingarhúsunum, ból og bita, íbúðum/húsum og kamping í fjør. Tað eru 15.000 fleiri enn áríð fyri, skrivar Hagstovan.
Á gistingarhúsunum vóru 62.000 gistingar, sum svarar til 7.400 fleiri enn í 2016, ein vøkstur uppá 14%.
Kømurini á gistingarhúsunum blivu leigaði út 91.800 nætur í fjør, ein øking upp á 8.600 í mun til 2016, ella ein 10% vøkstur.
Persónsgistinæturnar á gistingarhúsunum vóru útivið 143.00 í 2017, einar 15.300 fleiri enn í 2016, svarandi til ein vøkstur upp á 12%.
Frásæð eina afturgongd í innskrivingunum í 2014, so hevur vøkstur sum heild verið í tølunum fyri gistingarhúsini øll árini síðan 2013.
Gistingarhúsvinnan er sera árstíðarbundin. Virksemið slaku vetrarmánaðirnir er bert er ein sætting av virkseminum í juli mánaða, har flestu gistingarstøð eru fullsett. Í 2017 er ongin størri broyting í myndini í so máta, men sæð í mun til 2016 er innskrivingarnar tó hægri allar mánaðir, sigur Hagstovan.
Talið á útlendskum gestum er vaksandi og tað sæst aftur í lutfallinum millum føroyingar og útlendingar, sum gista. Vanliga standa føroyingar fyri triðinginum av innskrivingunum, men í fjør kom luturin hjá útlendingum upp á 70%
Viðvíkjandi uppgerðarháttinum, so verður ein ”persónsgistinátt” (ella gisting) tald sum hvør einstøk nátt, ið ein persónur gistir á gistingarstaði, ið skrásetir og letur Hagstovuni upplýsingar um gistingar. Í hagtølunum eru eisini ”innskrivingar”, t.e. tal av fólki, sum skriva seg inn og ”kamarsnætur”, sum er talið á nætrum, eitt kamar er útleigað.
Gistingarstøðini verða flokkaði í gistingarhús, íbúð og hús, ból og bita ella kamping.
Tað ber ikki til hjá Hagstovuna at fáa upplýsingar um gistingar umvegis ‘Airbnb’ ella aðrar líknandi tænastur, heldur ikki ábendingar um, hvussu nógv hesin gistingarháttur vindur uppá seg og skeiklar myndina av gistingarvinnuni í Føroyum. Tí eru gistingar í Airbnb ikki við í hesum hagtølunum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Sum liður í formligu samanleggingin av Sjónvarpi Føroya og Útvarpi Føroya var málið at savna virksemið hjá samanlagda stovninum á einum og sama staði í Sortudýki. Byggiskráin lýsti samlaða hølistørvin og bygdi í stóran mun á tær útbyggingarætlanir, ið Kringvarpið frammanundan hevði gjørt í samstarvi við uttanhýsis ráðgeva. Til tess at savna virksemið og geva starvsfólkunum hóskandi umstøður, var neyðugt at gera eina umskipan og nýggja innrætting av bygninginum í Sortudýki, eins og at víðka um hendan bygningin. Talan var sostatt um eina um- og útbygging, sum skal taka hædd fyri hesum bygningi – bæði byggilistarliga og byggitøkniliga.
Arbeiðsánari: Kringvarp Føroya og Mentamálaráðið
Byggiharri: Landsverk
Høvuðsráðgevarar: Kontrast
Arbeiðstakari: Sp/f ÁTS
Kostnaðarætlan: Samlaði fíggjarkarmurin er 21,6 mió. kr. (íroknað søluprísur av ognum í Vørðsluni).


text:
« Back to list
[This text is not available in English]
Javnagudstænasturnar
[This text is not available in English]
Setið kross í kalendaran, tí nú nærkast at jólagudstænasturnar verða hildnar kring landið.
Øll eru hjartaliga vælkomin til gudstænasturnar, og til ein góðan drekkamunn aftaná.
Gudstænasturnar verða hesar dagar:
- Í Fuglafjarðar kirkju mánakvøldið 4.des kl. 19.00
- Hjá Frelsunarherinum í Vági mánakvøldið 4.des kl. 19.00
- Í Býggjar kirkju týskvøldið 5.des kl. 19.00
- Í Vesturkirkjuni í Havn hóskvøldið 7.des kl. 19.00
- Í Christianskirkjuni í Klaksvík hóskvøldið 7.des kl. 19:30


text:
Morgunsangur
Morgunsangur er hvønn skúladag kl. 8.45.
Morgunsangur verður skipaður við sálmasangi og bøn. Vit syngja ein sálm fyri hvørja skúlaviku. Tá vikan er at enda komin, duga fleiri sálmin uttanat.
Aftaná sálmasang og bøn verður ofta okkurt lættari vers ella onkur barnasangur sungin! Tá leiðari ikki er til staðar, skiftast lærarar at skipa fyri morgunsangi.
Av og á skipa næmingar fyri!
Tá er morgunløta við ymiskum innihaldi:
Fastlagdar árligar framløgur, sum 3. flokkarnir saman við toymi taka sær av, eru hesar:
- Jólhald
- Pálsmessuhald
- Grækarismessuhald
- Flaggdagshald
Harumframt eru aðrar framløgur so sum:
- Framløgur av næmingaavrikum
- Einstaklingaframførslur
- Tónleikaframførslur
- Einstaklingaupplestur
- Framførslur
Vit hava morgunsang fyri at styrkja felagsskapin og fyri at gleðast um hvønn nýggjan dag og teir møguleikar, hann ber við sær. Lívið er ein gáva og samstundis ein uppgáva, har vit hava skyldu at nýta tær gávur, skaparin gav.


text:
Vælkomin til hondbólt
hjá Søljuni/SÍF J
Henda vegleiðing gevur tær, íblástur og góð ráð í sambandi við, at barn títt íðkar hondbólt í Sandavágs Ítróttarfelag (SØLJAN/SÍF).
Vegleiðingin inniheldur m.a. kunning um endamálið við hondbóltsspælinum, hugtakinum “Fair Play” og hvat felagið vónar og væntar av tær sum foreldur.
Endamálið við hondbóltsspælinum
Grundleggjandi endamálið við allari ítrótt, er at skapa eitt likamliga og sálarliga mennandi, sunt og stuttligt frítíðartilboð í nærumhvørvinum hjá barninum. Vit ynskja at geva børnunum eina jaliga tilgongd til hondbólt, samstundis sum vit eisini leggja dent á kapping, samanhald, vinalag og trivna.
Vit vilja arbeiða fyri, at ØLL sum ynskja tað, fáa ítróttarliga venjing og avbjóðingar í mun til førleikar, so tey kunnu mennast sum hondbóltsleikarar og støðast í felag okkara nógv ár framyvir.
Sosialt skulu børnini læra seg at samstarva og vísa fyrilit. Felagið skal vera eitt trygt og stuttligt stað at koma til.
Mamma og pápi sum viðleikarar!
Tað er stuttligast at spæla hondbólt, tá mamma og pápi eru viðleikarar!
Sum foreldur hevur tú stóra ávirkan á, at barn títt, viðleikarar, venjarin, felagið og hondbóltsítróttin sum heild trívast og mennast:
Hav altíð ein jaligan hugburð til ítrótt – bæði heima og í ítróttarhøllini
- Legg dent á spæligleðina heldur enn úrslitið
- Hugsa um liðið sum heild, heldur enn bara títt egna barn
- Kom bert við jaligum uppskotum og viðmerkingum
- Vís venjaranum virðing og lat hann stýra liðnum - sjálvt um tú kanska ikki er samd/ur
- Vís altíð virðing fyri dómaranum og avgerðum hansara
- Stuðla støðugt barninum í at íðka hondbólt – trýst elvir móttrýst!
- Møt upp til dystir – tað gleðir barnið og eggjar tí at spæla enn betur
- Stuðla øllum leikarunum undir dystinum – ikki bara tínum egna barni
- Stuðla bæði í við- og mótgangi - gev bert jaligan og konstruktivan kritikk
- Spyr heldur, um dysturin var spennandi og stuttligur enn bara at fokusera uppá úrslitið
- Vís virðing fyri arbeiðnum í felagnum og stuðla tiltøkum. Tær nýtist ikki aðrar fortreytir enn vilja og ágrýtni fyri at luttaka í tí sum gongur fyri seg í felagnum.
Fair Play!
Felagið leggur dent á Fair Play
Fair Play er at hava virðing og vísa góðan atburð á vøllinum, herundir:
- at leikarar og dómarar heilsa uppá hvønn annan áðrenn dystin
- at leikarar og dómarar takka hvørjum øðrum eftir dystin – eisini tá vit hava tapt!
- at virða við- og mótleikarar, venjarar og áskoðarar – uttan mun til úrslitið av dystinum!
- at virða dómaran og avgerðir hansara
Hvat væntar felagið av tær sum foreldur
At reka eitt ítróttarfelag er kostnaðarmikið og eisini tíðarkrevjandi fyri teir ofta fáu og óløntu persónarnar, sum – uttanfyri vanliga arbeiðstíð - virka sum nevndarlimir, samskiparar og venjarar í felagnum.
Felagið hevur tí sjálvsagt tørv á TÍNARI HJÁLP OG STUÐLI.
Sum foreldur at einum barni í Søljuni/SÍF vænta og vóna vit, at tú við fullum huga luttekur í tí virksemi, sum er rundan um liðið og felagið annars, herundir:
- Koyrir til og frá dystum – eftir einum koyriplani
- Tekur lut í vasking av dystarklæðunum
- Hjálpir tá heimadystir eru
- Sjálvboðin bjóðar teg fram at hjálpa til í felagnum tá tiltøk eru
- Eftir áheitan ert fús/ur at átaka tær eina uppgávu fyri felagið
Hvat væntar felagið av børnunum:
Børnini eru hornasteinurin undir virkseminum hjá felagnum, og tí vilja vit sjálvsagt gera okkara besta fyri tey í ítróttarligum høpi og skapa tryggar karmar og trivna í felagnum.
Afturfyri væntar og vónar felagið, at børnini heimaífrá hava eitt virðisgrundarlag við sær til ítrótt, herundir:
- Møta stundisliga til venjing og dystir – alt liðið avhongur av einstøku leikarunum!
- Vísa áhuga og spæligleði undir venjing og dystum!
- Altíð gera sítt besta
- Stuðla hvørjum øðrum til at gerast enn betri hondbóltsleikarar – hondbóltur er eitt liðavrik!
- Akta og vísa sømiligan atburð mótvegis leikarum, venjarum, dómarum og áskoðarum!
- Vísa atlit og vinalag mótvegis hinum leikarunum, so øll kenna seg vælkomin og vird!
- Hava góðan málburð og ikki nýta ókvæmisorð!
- Fara væl um ognirnar hjá øðrum, t.d. ítróttarhallunum, bóltum, klæðum og skiftingarrúmum!
- Hjálpa til í felagnum eftir førimuni
“Lyfta vit øll í felag, er tað lættari fyri hvønn einstakan”


text:
Ja, so er klárt at fara út at súkkla við tvísúkklunum
Súkklurnar, sum Lions veitti stuðul til, eru nú komnar til Føroya. Sjóndepilin søkti um stuðul til endamálið í samband við serligt rørslutiltak. Grundgevingin frá umsóknini var m.a. henda:
“ Við hesi súkklu kann persónur við skerdari sjón hava møguleika at súkkla, tí tað er førarin, ið hevur sjónina og tískil er førari á túrinum.
Sjóndepilin er landsfevnandi og fólk úr øllum Føroyum seta seg í samband við okkum. Eitt evni, ið fólk við skerdari sjón stundum koma til okkara við er, hvussu til ber at vera rørsluliga virkin hóast avmarkingar av skerdari sjón ella ongari sjón.”
Nú er møguleiki hjá blindum at royna hesa súkklur, møguliga lána og royna tær eitt tíðarskeið í sínum nærumhvørvi saman við avvarandi – ein neyðugur liður í hesi rørsluligu tilgongd fyri at síggja, um hesin ítróttur kundi verið til gleði fyri tey.
Umboð frá Lions og ÍSB vóru á vitjan á Sjóndeplinum fyri síggja hesar nýggju súkklur. Tosað var um, hvussu súkklurnar eisini kunnu nýtast í felags rørslutiltøkum hjá ÍSB.
Allir partar eru samdir um, at verkætlanin er góð og verd at stuðla. So er bara eftir at koma út at súkkla. Væntandi súkklubreytir eru orsøkin til, at hesar súkklur vera at síggja á gongubreytum.


text:
Fleiri sløg av stubba eru til. Hetta eru smáir fiskar úr 5 til 15 cm langir. Stubbarnir eru føði hjá øðrum fiskasløgum, sum halda til í taranum.
Tvíprikkutur stubbi er sjáldsama vakur fiskur og líkist einum tropiskum fiski. Hóast hann livir í taranum fram við landi, eru tað ikki nógv, sum hava sæð hann
Tvíprikkutur stubbi verður vanliga umleið 6 cm langur. Hann er reyðbrúnur við fýra ljósum strípum tvørtur um bakið.
Ein svartur blettur á síðuni beint framman fyri stertin er eitt, ið eyðkennir tvíprikkuta stubba. Teir hava eisini ein kámari blett longri frammi, men hann sæst ofta ikki á kvennfiskinum.
Tvíprikkutur stubbi hevur fingið navn sítt frá hesum báðum blettunum.
Fakta:
- Navn: Tvíprikkutur stubbi
- Longd: 6 cm
- Aldur: 2 ár
- Livistaður: í taranum, í mesta lagi á 10 m dýpi
- Egg: í mesta lagi 100


text:
Gularótskøka er mín yndiskøka, men hendan útgávan tekur hana til nýggjar hæddir. MUMS! Fyrst bakar tú tveir rundar botnar av gularótskøku sum hava ein diametur á 20 cm. Tilfar til køkuna: 8 egg 600 g sukur 1 1/2 dl olju... Continue reading →
Ein litur sum er og fer at verða nógv at síggja í vetur er REYTT! Uhh ein flottur litur! Eg haldi altíð at eg kenni meg eyka kvinnuliga, tá eg eri í reyðum. Onkursvegna havi eg altíð hug at vera... Continue reading →
Tá eg skal stressa av, dámar mær best at diggast við okkurt kreativt. Tað er eitt av fáu tíðspunktunum, har er klári at skumpa allar tankar til síðis. So nú tá eg sá hesi smáu fittu graskarni í handlinum, var... Continue reading →


text:
Orð: Kristján A. Hjartason
Lag (2007): Knút Olsen
Týtt: Petur Jacob Sigvardsen
Viðmerking: Týddur í 1994.
1. Til tín eg leiti, loysnari mín góði,
sum loysti meg við sínum hjartablóði
og mínar syndir vildi burtur bera,
so barn títt eg um ævir mátti vera.
2. Eg beri nú eitt barn at fótskør tíni
við bøn um signing yvir unga lívið,
í vitsku vaksi tað og kærleik sonnum,
í vón og trúgv hjá Gudi og so monnum.
3. O, leið tú tað og ver tú barnsins verja,
tað trygga skjól, tá freistingarnar herja,
tí veri fragd at fylgja tínum vilja,
títt ljós at sjá og orð títt greitt at skilja.
4. Við tíni hjálp eg skal tí vegin vísa
og verja tað, tá ivans aldur rísa,
so ei tað gloymir Gud úr huga sínum,
men gongur trygt á náðarvegi tínum.
5. Er trúgv mín veik, tá ver tú hjá mær, Drottin,
mín vón er grein, av kærleik tínum sprottin,
og prýðist leyv í dýrdarljósi tínum
sum lívsins træ í sálardýpi mínum.


text:
14. desember
14. desember er dagur 348 í árinum í gregorianska kalendaranum (dagur 349 um skotár er). 17 dagar eru eftir av árinum. Dagurin er altjóða diabetesdagur.
Innihaldsyvirlit
Hendingar[rætta | rætta wikitekst]
- 557 - Konstantinopel tekur stóran skaða eftir ein jarðskjálvta.
- 1287 - Yvir 50.000 fólk lata lív í flóði í Hollandi.
- 1542 - Mary Stuart gerst Mary Skotadrotning.
- 1819 - Alabama gerst tvey og tjúgundi statur USA.
- 1896 - Undirgundsbanin í Glasgow letur upp.
- 1903 - Wright brøðurnir gera sína fyrstu flogroynd.
- 1903 - Kvívíkar kirkja verður vígd.
- 1911 - Norðmaðurin Roald Amundsen og toymi hansara gerast fyrstir at røkka Suðurpólin.
- 1918 - Á fyrsta sinni kunnu konufólk atkvøða í Bretlandi, tá ið allar eldri enn 30 ár sleppa til fólkaatkvøðu.
- 1939 - Vetrakríggið: Sovjetsamveldið verður burturvíst úr League of Nations fyri at leypa á Finnland.
- 1940 - Plutonium (Pu-238) verður isolerað fyri fyrstu ferð á Berkley háskúlanum í Kalifornia.
- 1941 - Seinni heimsbardagi: Japan undirskrivar samstarvsavtalu við Tailand.
- 1955 - Albania, Eysturríki, Bulgaria, Kambodja, Ceylon, Finnland, Ungarn, Írland, Italia, Jordan, Laos, Libya, Nepal, Portugal, Rumenia og Spania ganga uppí Sameindu Tjóðir.
- 1962 - Rúmdarfarið Mariner 2 hjá NASA, gerst fyrsta rúmdarfar, ið flýgur framvið Venus.
- 1963 - Ein byrging í Los Angeles gevur seg, við teimum avleiðingum at 5 fólk lata lív og fleiri hundrað bústaðir oyðileggjast.
- 1972 - Eugene Cernan gerst síðsti maður at ganga á mánanum.
- 2003 - Forseti Pakistan, Pervez Musharraf verður fyri morðroynd.
- 2004 - Millau Viaduct, heimsins hægsta brúgv, verður vígd við Millau í Fraklandi,
- 2012 - 28 fólk, harav 20 børn, lata lív í hópdrápi í býnum Sandy Hook, Connecticut, USA. Hetta er higartil størsta hópdráp, sum er framt í einum fólkaskúla (barnaskúla) í amerikanskari søgu. Hetta er næststørsta hópdráp, ið verður framt á einum skúla í USA. Tað størsta er hópdrápið á Virginia Tech í 2007.
- 2013 - Tvær ódnir raka Føroyar innanfyri eitt døgn. Fyrra ódnin brestur á leygarkvøldið hin 14. desember, og longu dagin eftir herjar ein afturat. Hendan gerst uppaftur verri enn hin fyrra, tá hon rakar seinnapartin sunnudagin hin 15. desember og herjar til miðnátt. Fleiri hundrað skaðafráboðanir vera meldaðar, og streymurin fer nógvastaðni í fleiri tímar.
Ítróttur[rætta | rætta wikitekst]
Svimjing[rætta | rætta wikitekst]
- 2013 - Pál Joensen vinnur silvurheiðursmerki í 1500 metrar frí á EM á stuttgeil í Herning. Hetta er fyrsta heiðursmerki, ið Føroyar vinnur á EM í stuttgeil.
Føðingar[rætta | rætta wikitekst]
- 1503 - Nostradamus (d. 1566)
- 1546 - Tycho Brahe (d. 1601)
- 1917 - Tove Ditlevsen, danskur rithøvundur (d. 1976)
- 1935 - Lee Remick, amerikanskur sjónleikari (d. 1991)
- 1947 - Jane Birkin, bretskur sjónleikari
- 1947 - Dilma Rousseff, brasilskur forseti
- 1966 - Helle Thorning-Schmidt, danskur forsætismálaráðharri
- 1979 - Michael Owen, enskur fótbóltsleikari
- 1988 - Vanessa Hudgens, amerikonsk sjónleikarinna og songkvinna
Andlát[rætta | rætta wikitekst]
- 1799 - George Washington, amerikanskur forseti (f. 1732)
- 1861 - Albert prinsur Stóra Bretlands (f. 1819)
- 1947 - Stanley Baldwin, bretskur politikari (f. 1867)
- 1989 - Andrei Sakharov (f. 1921)
- 2013 - Peter O'Toole, írskur sjónleikari (f. 1932)


text:
Nú jól skulu haldast í Aberdeen helt eg tað vera stuttligt at finna fram til onkrar serstakar skotskar jólasiðir. Eg varð tó ikki sørt bilsin at finna sum tað fyrsta, at jólini eru eitt nýtt fyribrigdi, og at tey vórðu forboðin í sambandi við reformatiónina. Ymisk er at finna um hesi viðurskifti, m.a. fingu bakarar bót um teir gjørdu “Jólabreyð”, men teir kundu fáa eina minni bót, um teir upplýstu hvør hevði keypt frá teimum. Í 1638 royndi skotska stjórnin at gera ásetingar fyri at sleppa undan jólahaldinum, og í 1652 eydnaðist at basa jólunum um alt Bretland, tí jólini vórðu mett heiðin og “pávaslig” – hetta var í eini tíð tá “Church of England” legði sjógv millum seg og Vatikanið. Í Onglandi komu jólini tó aftur eini 10 ár seinni, men í Skotlandi gjørdust jólini ongantíð tað sama aftur. Nústaðni í 1958 bleiv jóladagur frídagur, og í 1974 fingu skotar eisini frí 2. jóladag.
Eldurin ikki sløkna jólaaftan
Ein rættiliga áhugaverdur skotskur siður er í sambandi við brennivið. Jólaaftan varð eitt serliga útvalt petti borið inn í húsið undir miklum hóvastáki. Síðani varð antin ein skál drukkin, ella tøgn hildin. So varð kynt upp, og nú var umráðandi at eldurin ikki sløknaði – sløknaði hann jólaaftan, merkti tað óeydnu. Eisini høvdu vættrar jólanátt lyndi til at snúgva sær niður ígjøgnum ljóðaran og stjala av jólamatinum, umframt aðrar skálkalótir. Tí varð neyðugt at hava ein góðan eld jólaaftan og jólanátt at forða teimum at sleppa gjøgnum ljóðaran.
Helst hevur hesin siður við eldi jólanátt eisini verið í Føroyum. Omma mín úr Fugloy læt altíð ljósið brenna jólanátt, tí tað hevði hon lært frá barnaárum.
4 gæs millum 1000 kalkunir
Frá gamlari tíð var jóladøgurðin gás, men við endurskaptu jólunum eru aðrir siðir komnir, so nú eta flestu bretar kalkun á jólum, hesar verða fyltar við rørdari kjøtfyllu í mun til okkara sviskur og súrepli.
Tað eydnaðist tó okkum siðbundnu føroyingum at fáa fatur á eini gás í Sainsbury, har lógu 4 gæs millum 1000 kalkunir – tollaksmessudag vóru ongar gæs at fáa. Spennandi verður at royna hvussu bretska kjøtfyllan smakkar við einum ískoyti av sviskum.
Hogmanay og gomlu jól
Spurningurin er so, hví skotar hava latið sær lynda at jólini vórðu tikin frá teimum – tað hava teir als ikki. Tey kristnu jólini tóku teir ikki til sín, so tað var í fínasta lagi at forbjóða teimum. Yule eru tó framvegis, tey blivu flutt til Hogmanay, sum nú verður hildið á nýggjári. Hogmanay er eitt rimmar ball. Kendast er helst haldið í Edinburgh, men eisini her í Aberdeen verður stórt Hogmanay hildið: Á Union Street verður stórur útipallur settur upp, har kend orkestur skulu spæla, gøtan verður avbyrgd, og forboðið at drekka úti á gøtunum verður tikið av fyri júst hatta økið. Pubbirnar hava loyvi at selja út av húsinum – í plastgløsum, og fólk sum dragsa drykkjuvøru við sær heimanífrá mugu eisini lata løgin í plastgløs. Hetta ljóðar sum ein føroyskur festivalur. Ein munur á vanligum festivalum og hesum er, at tiltakið er ókeypis! Tó er avmarkað, hvussu nógv fólk sleppa inn, og tí ræður um ikki at koma alt ov seint. Ein áhugaverd skipan er nevniliga at tú fært armband tá tú sleppur inn, men mást lata tað inn aftur tá tú fert av aftur økinum, so tú fært ikki goymt tær, ella einum øðrum, eitt pláss.
Hogmanay og gomlu jól vórðu sum sagt hildin við manér, íroknað trettanda. Hetta líkist ikki sørt okkara dansitíð, ið sum kunnugt byrjar so skjótt sum kristnu jólini eru farin afturum, og varða líka til niðurteljingin til páskirnar byrjar á føstulávint. Og nú vit eru komin til páskirnar: skotar gera munandi minni burturúr páskum enn tey gera í Onglandi!
Gleðilig jól frá okkum í Brekkustovu


text:
20. Mai 2018
Triðja brotið í røðini For hundin, eri eg bundin? er við Vár Erlingsdóttir Eidesgaard. Í løtuni leggja vit út filmsklipp við kendum persónum, har hesir eru við til at varpa ljós á bundinskap.
11. Mai 2018
Annað brotið í røðini For hundin, eri eg bundin? er við Hera Joensen. Tær komandi fýra vikurnar verða filmsklipp við kendum persónum, har hesir eru við til at varpa ljós á bundinskap. Hini klippini eru: alkohol og doping. ...
08. Mai 2018
Komandi ABC tiltøkini verða longu í mai. ABC verður t.d. partur av umhvørvisátakinum “Slóða fyri” í Klaksvíkar kommunu, og Fólkaheilsuráðið skipar saman við Tórshavnar kommunu fyri einum stórum ABC tiltakið síðst í mai, ið eitur “Rørslufagnaður”.
08. Mai 2018
At røra seg er gott.
At gera tað saman við øðrum er enn betri
Og at gera tað á ein stuttligan, meiningsfullan og litríkan hátt, er ein sonn frøi
06. Mai 2018
Fyrsta brotið í røðini For hundin, eri eg bundin? er við Helga Dam Ziska. Tær komandi fýra vikurnar verða filmsklipp við kendum persónum, har hesir eru við til at varpa ljós á bundinskap. Hini klippini eru: royking og doping. ...
05. Mai 2018
Við spurninginum “For hundin, eri eg bundin?” vil Fólkaheilsuráðið varpa ljós á bundinskap og vóna at fólk verða meira tilvitað um bundinskap.
26. Apr 2018
Árligi ruddingardagurin í Vági, sum verður leygardagin 28. apríl, verður í ár skipaður sum eitt ABC - tiltak, har borgarar í Vágs kommunu eru virkin saman, bæði likamliga og sosialt, og eru hugbundin um uppgávuna (at rudda) - og eru hetta nettupp kjarnuhugtøkini í ABC fyri sálarliga heilsu.
19. Apr 2018
Vit gleða okkum til at fylgja við, hvussu tey fara at seta átakið í verk og skapa karmar fyri betri sálarligum heilsuumhvørvi í kommununi


text:
Gleðilig jól SSL
21. Des 2014
Tað ljóðaði sum eitt framstig, at SSL skuldi skipa fyri ferðasambandi á...
Løn – hóskandi løn uttan eykaarbeiði
01. Jul 2014
Í friðartíð eigur møguleiki at vera at kjakast...
Ferðaseðlaskipanin - opið bræv til Strandferðsluna
22. Jun 2014
Nú nýggj ferðaseðlaskipan er sett í verk, loyvi eg mær...
Er Strandferðslan ment at røkja sína skyldu?
08. Mai 2014
Hesar vikur, farnar eru, og tær komandi, kunnu vera...
Er nøkur námsfrøðilig hugsan til landsroyndarátakið?
07. Mai 2014
Hvørjar námsfrøðiligar tankar hevur...
Farleiðin um Nólsoyarfjørð
28. Apr 2014
Til lukku við starvinum, Regin I. Jacobsen og Hilmar...
Røða til flaggdagshaldið í Havn, 2014
25. Apr 2014
Merkið! Reinur hvítur dúkur, við reyðum krossmerki og bláari...
Skúlin um 10 ár
13. Mar 2014
Mær varð settur áhugaverdur og avbjóðandi spurningur: “Hvar er føroyski fólkaskúlin um 10 ár?”...
Hægri løn
11. Feb 2014
Tíanverri spurdist alt ov lítil lønarhækking burturúr seinastu samráðingunum, men nú er upplagt...
Hvørjar førleikar ynskja vit?
16. Des 2013
Í hesum døgum er nógv kjak um...
Nýggj ferja í sigling í 2015?
30. Nov 2013
Seinasta útsøgnin frá Strandferðsluni var, at nýggja ferjan...
Sterkt og kveikjandi MMR
20. Nov 2013
Fyri mær er tað púra greitt, at...
Talgild amboð - hvat ætlar MMR?
12. Nov 2013
Hugaligt er at síggja onkran visións-glotta! Men at leypa...
Gongdin í skúla
27. Aug 2013
Hugaligt er, at starvsbólkar kjakast um bestu gongd barnsins – samstundis sum mentamálaráðharrin setir út...
Lærari í lítlum skúla - fyrireikingartíð til blandaðar flokkar
09. Aug 2013
Ymiskir...
Skúlasamstarv - mobilir lærarar og kt-vørðir
01. Aug 2013
Nú bar Kringvarpið boð, at álitið, ið Tórshavnar kommuna bar...


text:
Orð: Johann Heermann
Lag 1: Sigurbjörn Einarsson
Lag 2 (5. mars 2007): Knút Olsen
Týtt: Petur Jacob Sigvardsen
Viðmerking: Týddur í 2006.
Tú heimsins ljós, Guds sólin skær,
o, lýs tú, Kristus, fjart og nær,
leið øll tey farnu til tín heim
og tak í náði móti teim.
Lat øll, ið ikki kenna teg,
og tey, ið villast, kunna seg,
frá ljósi tínum glæmu sjá
og signing finna, málið ná.
Vek, hirði góði, hvørja sál,
har svik og freisting køva mál,
og hvørja sjúka, særda ond
tað linni mjúka læknahond.
Lat deyvu oyru opnast tær,
tann hugaheim, ið byrgdur var,
so hjartað finnur frælsi sítt
og friðin eina, ríki títt.
Gev øllum heilsubót og sjón,
og náði tína, nýggja vón,
øll fólk til eitt um fjall og fjørð
í eini trúgv á nýggju jørð.
So veri øll nú eitt í tær,
sum alla synd og roynslu bar,
so her á jørð sum himnum á,
tú hjartans sanna vón og trá.


text:
Orð: Poul F. Joensen
Lag: Knút Olsen
1. Væl eru fátæk vit og smá
og ússalig og veiklig á
tí lagnutunga degi.
Í armóð livdu fedrar her;
men berlig kor hvast vitið ger,
ber trúgv á egna megi.
2. Vit stongdust mitt í Atlants sjó
í beiskum stríð’, men gloymdu tó
ei andans stjørnuleiðir.
Við eldskrift ritar søgan bjart,
hitt dólska niðurtraðkað var,
hin vitri framtíð eigur.
3. Tann tjóð var ærukrýnd og frí,
sum gloymdi ei, tó beiskt var stríð,
seg búna væl at gera.
Tú vitnaði í túsund ár
um, hvat ein fáment tjóð formár,
í neyð og sorgum herðað!


text:
Fíggjarligur stuðul til lesandi í Føroyum
Hvør kann fáa stuðul til lestur í Føroyum?
Stuðul til lestur í Føroyum verður eftir umsókn veittur teimum, ið eru lestrarvirkin og hava:
- danskan ríkisborgararætt og eru búsitandi í Føroyum, ella
- útlendskan ríkisborgararætt, lógliga uppihalda seg í Føroyum og ikki fáa stuðul úr heimlandinum, men:
a. áðrenn tey eru fylt 20 ár, hava tikið fastan bústað saman við foreldrum í Føroyum,
b. eftir at hava fylt 20 ár, hava havt fastan bústað í Føroyum í minsta lagi tvey samanhangandi ár, áðrenn farið verður undir útbúgving, ella
c. hava fastan bústað í Føroyum og hava verið gift við donskum ríkisborgara í minst tvey ár.


text:
Heilsufrøðingar
Heilsufrøðingar
Smábarnaheilsufrøðingur
Maria Matras
Klaksvíksvegur
Postmoga 34
700-Klaksvík
56 23 91
mariam@gigni.fo
www.gigni.fo
Karin Lassen
Klaksvíksvegur
Postmoga 34
700-Klaksvík
562357
karinl@gigni.fo
www.gigni.fo
Skúlaheilsufrøðingar
Skúlin við Ósánna:
Petra Arge Poulsen
Skúlavegur
700-Klaksvík
Postrúm 53
45 56 53 / 56 23 93
petra.arge.poulsen@skulin.fo
Skúlin á Ziskatrøð:
Leila Olsen
Skúlavegur
700-Klaksvík
Postrúm 53
56 23 92
leilao@gigni.fo
Heilsufrøðingar
Heilsufrøðingur er nýggja heitið fyri heilsusystir. Tað er heilsufrøðisskipanin, ið hevur smábarnaøkið og skúlaheilsutænastuna um hendi. Heilsufrøðisskipanin fevnir um øll børn frá 0 ár til barnið fer úr fólkaskúlanum.
Smábarnaøkið
Arbeiðið hjá smábarnaheilsufrøðinginum er heilsufremjandi og fyribyrgjandi. Hetta verður gjørt við m.a. at eygleiða og kanna barnið, og ráðgeva og stuðla foreldrunum viðv. kropsligu, sálarligu og sosialu menningini hjá barninum.
Tá ið barnið verður føtt, fær heilsufrøðingurin føðifráboðan frá sjúkrahúsi, og hon setur seg í samband við heimið skjótast tilber.
Familjurnar fáa regluliga vitjan av heilsufrøðingi til barnið er 18 mánaðir ella so leingi tørvur er á tí. Um ivamál eru, ella kanningin/eygleiðingin gevur varhugan av serligum tørvi, verður samstarvað við ella ávíst til annan serkunnleika.
Eisini eru tilboð til allar mammur við børnum at luttaka í mammubólki, sum verður hildin í hølunum á skrivstovuni. Heilsufrøðingurin undirvísir har í evnum, sum eru aldurssvarandi og høvi er eisini at tosa um hesi og onnur viðkomandi evnir, sum mammurnar hava tørv á.
Skúlaheilsutænastan
Arbeiðið hjá heilsufrøðinginum í skúlanum er eisini heilsufremjandi og fyribyrgjandi. Hetta verður gjørt við samrøðum við børn/foreldur, undirvísing, ráðgeving og funktiónskanningum.
Við skúlabyrjan kemur barnið saman við foreldrunum til eina innskúlingarkanning/-viðtalu. Henda kanning/viðtala umfatar rørslumenning og sansabúning, eygnakanning, hoyriroynd, litsjónarroynd og tosað verður við foreldrini um kanningina og barn teirra.
Á skúlanum hevur heilsufrøðingurin samrøður við børnini. Talan er bæði um persónligar viðtalur, bólkasamrøður og floksundirvísing. Barnið kann eisini altíð venda sær til heilsufrøðingin á skúlanum, um tað er eitthvørt barnið ynskir at tosa um.
Somuleiðis verða eygna- og hoyrikanningar gjørdar regluliga. Um ivamál eru, ella um eitthvørt er við einum barni, verða foreldur kunnað. Samstarvað verður bæði við heim, skúla og aðrar fakbólkar. Heilsufrøðingurin kann eisini geva ávísing til víðari kanning ella viðgerð.
Miðað verður eftir at børnini koma til heilsufrøðing einaferð árliga. Evnir, ið arbeitt verður við, kunnu t.d. verða kropsfatan, kostur, kynsbúning, eginkensla, ja og nei kenslur, kynslig misnýtsla, sorg, trivnaður, happing ella persónlig viðurskifti.
Foreldur eru eisini altíð vælkomin at venda sær til heilsufrøðingin, um okkurt er at tosa um.
Skúlalæknaskipanin er ikki virkin í løtuni.


text:
Einar kappingarførar Føroyar
Tá tann vinnuligi, sosiali, mentanarligi og politiski veruleikin grundleggjandi er í ferð við at umskapast, liggur stóra samfelagsliga avbjóðingin í, hvussu tað skapast einar kappingarførar Føroyar.
Kappingarføri skal her skiljast í einum breiðum høpi, við fylgjandi avbjóðingum: Tær vinnuligu avbjóðingarnar, tí vit vita, at tá tradisjonellu vinnurnar krevja alt færri hendur, er tørvur á at skapa nýggjar vinnuvegir, har gransking spælir ein týðandi leiklut. Í øðrum lagi er fráflytingin av serliga ungum fólki og kvinnum, ein skeiv fólkasamanseting, og eitt ov lágt útbúgvingarstøði, stórar forðingar fyri at røkka einum burðardyggum samfelagi, vinnuliga, politiskt og sosialt. Í triðja lagi hava okkara institusjónir og teirra virki stóran týdning fyri effektivitet, identitet og sosialan tryggleiki. Í fjórða lagi setur hetta krøv til menning av okkara søgu, máli og mentan.
Vitan um hesi øki vil vera við til at gera føroyska samfelagið ført fyri at taka á seg avbjóðingina, sum globaliseringin setur, t.d. at menna vitanarvinnur, endurnýggja okkara institusjónir at gagnnýta varandi orkukeldur.
Okkara granskingarevni kunnu býtast upp í 3 evnisøkir, sum lýst verður niðanfyri.


text:
Orku- og umhvørvisverkfrøði
Treyt fyri upptøku er, at tú hevur miðnámsprógv og við nøktandi úrsliti hevur staðið:
- Støddfrøði á A stigi við miðaltalinum 8 ella hægri eftir 13-stiganum og 7 ella hægri eftir 7-stiganum
- Alisfrøði á B stigi
- Evnafrøði á C stigi
Ella, at tú hevur staðið maskinmeistaraprógv við miðaltalinum 9,0 ella hægri eftir 13 stiganum.
Aðrar fortreytir við javnsettum kunnleikastøði kunnu góðtakast eftir nærri meting.
KT-verkfrøði
Treyt fyri upptøku er, at umsøkjari hevur miðnámsprógv við støddfrøði A ella B.
- Antin á A-stigi við miðaltalinum 2 ella hægri eftir 7-talsstiganum ella 6 ella hægri eftir 13-talsstiganum
- ella á B-stigi við miðaltalinum 4 ella hægri eftir 7-talsstiganum ella 7 ella hægri eftir 13-talsstiganum.
Miðatalið verður roknað av skrivligum og munnligum próv-talsúrslitum og endaligum ársmetum.
Verður søkt eftir kvotu 2, kunnu aðrar fortreytir við javn-settum kunnleikastøði góðtakast eftir nærri meting.
Lívfrøði
Treyt fyri upptøku er, at umsøkjari hevur miðnáms-prógv við:
- alisfrøði á B-stigi
- støddfrøði á B-stigi
- evnafrøði á B-stigi
Miðaltalið í hvørjari av nevndu lærugreinum skal vera minsta lagi 4 eftir 7-talsstiganum ella 7 eftir 13-talsstiganum.
Miðaltalið verður roknað av skrivligum og munnligum próv-talsúrslitum og av endaligum ársmetum.
Verður søkt eftir kvotu 2, kunnu aðrar fortreytir við javnsettum kunnleikastøði góðtakast eftir nærri meting.


text:
Orð: Birdie Bell Harris Winsett
Lag: William J. Kirkpatrick
Týtt: Petur William Háberg
Upprunaheiti: Jesus understands (Bow’d beneath your burden)
1. Tyngist tú av byrðum og ei hjálp kann sjá,
møðist tú av vegnum, sum tú steig inn á!
Harrin fylgist við tær, ei tú óttast skalt,
hann er tann, ið styrkir – Jesus fatar alt.
Niðurlag: Ja, hann fatar alt, hann vil leiða teg,
kallar eftir tær:
Hvíl teg her hjá mær!
Alla tína framtíð trygt tú leggja skalt
í hans kærleikshendur – Jesus fatar alt.
2. Hvørja byrði, sum tú bert, hann taka vil,
hann ein dýrur vinur er at fara til;
sært tú ongan útveg, er alt myrkt og kalt,
miss ei mótið, vinur – Jesus fatar alt!
3. Tá tær freisting møtir, Jesus hjálpa kann,
lívsins mongu gátur loysir eina hann;
hvat ið enn kann bresta, til hans orð teg halt,
aldri mást tú ivast – Jesus fatar alt!
4. Troytta sál, hann kallar: Kom og hvíl teg her!
Tykist stundum tungført – best hans leið tó er;
legg tú tína framtíð – sáligt er tá valt –
í hans særdu hendur – Jesus fatar alt!


text:
Teldlar verða ov lítið brúktir í undirvísingini
Nú kemur frágreiðingin um kanningar av nýtslu av talgildum miðlum í skúlanum. Tað eru Erla Olsen og Vár í Ólavsstovu, adjunktar á Námsvísindadeildini, sum hava gjørt eina víðfevnda spurnakanning av teldlanýtslu í trimum skúlum.
Kanningin hevur hugt eftir teimum amboðum, sum skúlin gevur næmingunum, og teimum, sum næmingarnir sjálvir eiga. Eisini verður hugt at hugburði til KT-nýtslu og úrtøku av at nýta hesa tøkni.
Erla Olsen og Vár í Ólavsstovu vísa á, at teldilin er komin fyri at verða og at børnini ynskja, at hann verður brúktur í undirvísingini.
- Men veruleikin er, at teir møguleikarnir, ið eru í teldlinum sum undirvísingaramboð, verða ov lítið gagnnýttir, siga tær báðar.
Frágreiðingin hevur tilmæli til skúlaleiðslur, hvussu farast skal fram, um tey velja at fara at nýta teldlar í undirvísingini.
Kanningin, sum frágreiðingin er grundað á, er gjørd í samstarvi millum Tórshavnar kommunu og Fróðskaparsetur Føroya.
Viðgerð av svarunum eru komin út í prentaðari frágreiðing, og í tí sambandi verður framløga av bókini á Námsvísindadeildini á Frælsinum 20, hósdagin 15. desember kl. 15.
Frágreiðingin fer eisini at fáast teldutøk (pdf format).


text:
EYSTAN teir komu, teir norsku menn,
ið fyrst mundu landið byggja
tey orð teir mæltu, tey ljóða enn:
nú er okkum framtíðin tryggjað;
nú kunna vit liva í friði her,
og óttast ei teirra svikagerð,
sum oss eftir lívinum liggja.
Teir nomu landið í ríkari vón
frá fjallatindi til strandar,
teir rúnarbant hin sterka sjón
-og havsins villu vandar
og veður og vindur í lyndi sló,
teir kendu seg brátt sum egna tjóð,
sum frælsar, sigrandi andar.
Í øldir teir livdu í friði her
og stríddust á sjógv og landi,
um stormurin ýldi um fjøll og sker,
og ofta var mikil vandi,
teir maktaðust ikki, teir vistu av:
um Harrin tók, so aftur hann gav,
og bestur var hansara andi.
Hin sama er hugsanin enn í dag:
Harrin er hjálparin góður.
Teir sigla sum fedrar um víða vað
og ofta er tungur róður-
teir takka for veiðuna, Harrin gav,
um landið alt og um stóra hav
er ein vælsignaður gróður.
VIT eru ættin, ið eigur
lærdóm og vit til at skilja
tekin í huga og hond,
tað, sum í duldum speglast,
meðan vit fagna tí nýggja:
skaparans kveikjandi nánd.
Fedrarnir skapaðu virðir,
meðan teir dagliga stríddust,
brutu sítt dagliga breyð;
búnir til stríð móti fákunn,
avgerðir taka og virka,
vardu teir lívið í neyð.
Tíðin tað av okkum krevur:
vit skulu víðari byggja
vera í andanum fús.
Vit skulu evna av nýggjum
virka við hondum og huga
tað, ið var farið í grús.
Vit eru ættin, ið eigur
evnir og megið at reisa
fólkið til skapandi stríð.
Húsið í skiftandi ljósi
veri hjá manni og kvinnu
stavnhald í komandi tíð.
HAR, ið havsbylgjan øgislig dunar,
har, ið ræður um vón og um trúgv,
har, ið máttlítil einki sær munar,
festi forðum í føroyingur búgv-
Alt var berligt úr fjalli í fjøru,
valla grasnál úr grótinum rann;
men í stríð móti náttúru hørðu
fúsur fór hann og sigrandi vann.
Grønt spratt grasið í kargasta lendi,
turrur eyrur fekk vallbúnan lit,
heim úr haga við haka í hendi
gekk hann lættur tó merktur av slit.
Og hann bygdi sær borð móti báru,
hóast brimligt og ilska í sjó,
altíð gloymdi hann løturnar sváru,
tá ið bátur á lunnunum stóð;
sat í drátti við útoyggjaendar,
ei tað spurdist, at fiskurin treyt,
og í dyrgingarløtum, sólkendar,
hann í friði á fjørðinum fleyt.
Har, ið havsbylgjan øgislig dunar,
har, ið ræður um vón og um trúgv,
har, ið máttlítil einki sær munar,
festi í forðum føroyingur búgv.
NÚ krýnir tindar hitt tætta támið,
og sólin flirrar á flaggarðsstrá,
í næsar berst mær ein saltur rámi,
og kvirran sígur so nær inn á meg,
at eg má steðga og líða á.
So brøtt er hellan og fjøran grá.
Hin ferðamøddi á hesum vegi,
sum aldrin kvirrleikans yndi sá,
og aldrin unti sær hvíld á degi,
fær ríkan gróður og sterka megi,
fær grót og vaggandi flaggarðsstrá
sum førning sín yvir fjørðin tá.


text:
Hevði tú eisini vilja sæð enn fleiri ferðafólk í Fuglafirði? Eitt úrslit av - og ein treyt fyri - blómandi ferðavinnu er eitt livandi býarumhvørvi og fleiri mentanartilboð. Økt ferðavinna kann føra til fleiri fólk á café, størri sølu í ymsu handlunum, nýggjar vørur, og kanska enntá fleiri handlar og matstovur. Hvussu kunnu vit skipa tilboð, sum skapa vøkstur í ferðavinnuni í Fuglafirði og samtíðis økja um trivnaðin í okkara býi?
Fuglafjørður er ein perla at vitja hjá ferðafólkum. Her eru góðir gongutúrar, her er ein heilsugevandi kelda, ein spennandi bindifestivalur, ríkt mentanarlív, fleiri vitjunarverd støð, ein deiligur sandur og hugnaligt umhvørvið. Fleiri og fleiri ferðafólk vitja býin, antin sjálvi ella í einum ferðalagi. Kortini mangla gistingarmøguleikar og skipaðar upplivingar. Hvat kunnu vit bjóða teimum?
Ferðafólkini koma, um vit eru klár ella ikki. Á Kunningarstovuni í Fuglafirði vilja vit fegin kunna vísa á fleiri skipaði ferðavinnutilboð í okkara kommunu. Tí skipar Kunningarstovan fyri einum íblástrarkvøldið í Ribarhúsi hóskvøldið 30. mars at eggja borgarum, fyritøkum og feløgum at seta í verk ymisk ferðavinnutilboð.
Endamálið við degnum er at varpa ljós á ymsar møguleikar í ferðavinnuni. Vónin er, at dagurin kann fáa fólki her at ynskja at vera aktørar, antin við at hava B&B ella heimablídni, at vera ferðaleiðarar ella savnsfólk, ella at gera okkurt heilt annað.
Vit fáa vitjan av ymsum veitarum og aktørum, sum arbeiða við ferðavinnu í økjum, sum kunnu samanberast við okkara, at geva áhoyrarunum íblástur til eina spennandi ferðavinnu í menning. M.a. vitja Varmakeldugarðurin, Visit Norðoy og Ferðaleiðarafelagið.
Eisini hevði verið gott at hoyrt, hvat fuglfirðingar sjálvir ynskja, tá tað kemur til ferðavinnu. Hvussu kann Kunningarstovan hjálpa komandi veitarum at menna og selja ferðavinnutilboð? Hvussu kunnu borgarar og vinna stuðla uppundir tilboð og longdar upplatingartíðir ymsu støðini?
Vilt tú vera við at menna ferðavinnuna? So kom ein túr í Ribarhús hóskvøldið 30. mars kl. 19 til eitt kveikjandi kvøld í hugnaligum umhvørvið!